2. Фарғона водийсининг камёб эндемик ўсимлиги.\nБўйи 15–40 см га етадиган кўп йиллик пиёзли ўт. Пиёзи тухумсимон, қобиғи қорамтир-қўнғир, қаттиқ-чармсимон, ички томонининг юқори қисми ва асоси ётиқ тукли. Барглари тукли, юқори қисмидагилари эгри-бугри. Гули якка, сариқ, ташқи томони кўкимтир-пушти рангли, гул туби сап-сариқ. Чангчи иплари қизғишсариқ, чангдони қизғиш рангли. Апрель–май ойларида гуллаб, меваси июнь–июлда етилади.\nЧотқол, Фарғона, Олой тизмаларининг пастки қисмида тарқалган (Фарғона, Наманган ва Андижон вилоятлари). Қирғизистонда ҳам учрайди.\nАдир ва тоғлардаги тошли ва майда зарра тупроқли ёнбағирларда ўсади.\nТабиатда якка ҳолда тарқалган.\nГул ва пиёзлари йиғиб олиниши ва чорва молларининг боқилиши туфайли камайиб бормокда. Илгари Фарғона шаҳри атрофларида ўсганлиги маълум.\nМуҳофаза қилинмайди. Табиатда ўсиб турган тупларини қатъий назорат остига олиш лозим.


"Пахтакор" - "Олмалиқ". Учрашув превьюси\nМазкур ўйин жамоамиз учун жорий мавсумдаги сўнгги уй беллашувига айланади. Шу сабабли футболчиларимиз мухлисларни хурсанд этишга астойдил ҳаракат қилишади.\nЖамоалар миллий чемпионатларда ўзаро 19 учрашувда тўқнаш келишган. "Пахтакор" ҳисобида 13 ғалаба, 2 дуранг ва 4 мағлубият мавжуд. Рақиб дарвозаси 28 бор ишғол этилиб, 12 тўп ўтказиб юборилган. Тошкентдаги ўйинларда 6 ғалаба, 2 дуранг ва 1 мағлубият қайд этилган.


Ҳолландияда ҳалол гўшт тақиқланиши мумкин\nҲолландияда ҳозирча ҳалол гўштни сотиб олиш мумкин, лекин бундай дўконлар сақланиб қоладими, деган савол очиқ қоляпти.\nЖорий ҳафтада Ҳолландия Парламенти ҳайвонларни карахт қилмай туриб, сўйишни тақиқловчи қонун лойиҳасини маъқуллади. Лойиҳа қонун кучига кирса, диний анъаналарига кўра, ҳайвонларни ҳушёрлигида сўядиган мусулмонлар ва яҳудийларга таъсир қилиши мумкин. Қонун тарафдорлари тақиқ ҳайвонларнинг керагидан ортиқ қийналиши олдини олишини айтмоқда. Ҳолландиялик мусулмон ва яҳудийлар жамоалари эса, мазкур қарор диний озчиликларни яккалаб қўйишга қаратилганидан огоҳлантирмоқда.\nҲайвонлар ҳуқуқлари диний эркинликлардан устун келиши керакми? Ҳолландиядаги мусулмон ва яҳудийлар яқин орада бу савол жавобини билиб оладиган кўринади.\nМамлакат яҳудий ва мусулмон жамоалари ғайриодатий бирдамлик билан Ҳолландия Парламентининг ҳайвонларни диний анъаналарга кўра сўйишни тақиқловчи қонунни маъқуллаганини қораламоқда.\nПарламент муҳокамасидан ўтган қонун лойиҳасида ҳайвонларни карахт қилмасдан туриб, сўйишни тақиқлаш кўзда тутилган. Бу эса мусулмонлар ва яҳудийларнинг динида сўйилаётган ҳайвон ҳушёр бўлиши талаб қилинадиган исм-расмга зиддир.\nҚонунни ёқлаб чиқаётганлар мазкур қонун ҳайвонларнинг керагидан ортиқ қийналиши ва оғриқдан ҳимоя қилади, демоқда. Ҳолландиялик яҳудий ва мусулмонлар агар бундай қонун қабул қилинса, диний озчиликлар яккаланиб қолишидан огоҳлантирмоқда.\nҲолландиянинг 16 миллион аҳолисидан бир миллиондан ортиғи мусулмонлардир, яҳудий жамоаси 50 минг кишини ташкил қилади.\nМусулмон исм-расмларга кўра гўшт ҳалол, ёки яҳудийларга кошер бўлиши учун мол ёки қўй сўйилаётганда бўйндан ўткир пичоқ тортилиб, қон чиқарилиши керак.\nҚонун кучига кириши учун Ҳолландия Сенати ҳам тасдиқлаши лозим бўлган лойиҳада диний гуруҳлар ҳайвонларни сўйиш усуллари уларни карахт қилишдан кўра оғриқсизроқ эканини исботлай олса, қонундан истисно олишларига изн берилган.\nЕвропадаги етакчи яҳудийлар гуруҳлари ҳисобланадиган Европа Яҳудийлар конгресси ва Европа Раввинлари конференцияси қонуннинг қабул қилинишига қарши чиқишларини эълон қилди.\nЯҳудийлар конгресси мазкур “қонун камситувчи” хусусиятга эга, деган бўлса, раввинлар кенгаши раиси Пинхас Голдсмит “Қонун яҳудийларнинг Ҳолландияда исталмаган дин вакилларига айланганини англатади. Бундай ҳолат 60 йилдан бери биринчи марта юз бермоқда”, дея баён қилди.\nҲолландиядаги яҳудиялар жамоаси етакчилари қоннуни Иккинчи Жаҳон уруши пайтида нацист Германиясининг кошер гўшти дўконларини ёпгани билан таққослади.\nМусулмон жамоалари ҳам қонун лойиҳасини ўз диний анъаналарига ҳужум, дея қоралади.\nПарламент қонун лойиҳасини маъқуллашидан бир неча кун аввал Амстердамдаги суд мусулмонларга нисбатан адоват қўзғаганлик ва уларни камситганликда айбланган популист сиёсатчи Геерт Вилдерсни оқлаган эди.\nУльтра-ўнгчи Вилдерс ўзининг Исломга қарши баёнотлари ва мусулмонларни Ҳолландия маданиятига таҳдид, қабилидаги чиқишлари билан танилган.\nАсмтердам Университетининг профессори асли эронлик Тураж Атабакий “Ҳолландиядаги кўплаб мусулмонлар ва бошқа дин вакиллари ҳайвонларни диний одатларга кўра сўйишни тақиқлаш мусулмонларга қарши қаратилгани, аслида бу ерда аксил-мусулмон кайфият кучаётганини англатишини билади”, дейди.\n- Бу қонуннинг нишони кейинги йилларда Европа мамлакатларида сони мунтазам ошиб бораётган мусулмон жамоалари экани кўриниб турибди. Улар ўзларининг исломий қадриятларини, жумладан кйиниш қоидаларини сақлаб қолди. Ва улар одатда жамиятнинг қолган қисмидан масофани сақлаган ҳолда, ўзларининг жамоалари ичида яшаб келмоқда. Бу эса исломий гуруҳлар ва жамоаларга босимни кучайтириш кетига тушган ультра-ўнгчи сиёсатчиларни ташвишга солмоқда. Франция ва Австрияда рўй берган кейинги воқеалар бунинг тасдиғидир, дейди профессор Атабакий.\nҚонун лойиҳаси ташаббусчилари эса ҳайвонлар ҳуқуқларини ҳирмоя қилишдан ўзга мақсадларни кўзламаётганини иддао қилишмоқда.\nҲолландия Парламенти депутати Жониворлар партияси етакчиси Мариан Тим 2008 йилдан бери мазкур қонуннинг қабул қилиниши учун ҳаракат қиляпмиз, дейди.\nОзодлик билан суҳбатда депутат “мамлакатимизда ҳайвонлар ҳуқуқларининг таъминланиши катта муаммодир, шунинг учун инсон ёки ҳайвонлар ҳуқуқи бошланадиган жойда, диний эркинликлар тугаши лозим, деб ҳисоблаймиз”, дея таъкидлади.\n- Агар диний эркинликлар бирор киши, одам ёки ҳайвонга зарар келтирадиган бўлса, диний эркинлик чекланиши керак, дейди Мариан Тим.\nУнинг айтишича, Ҳолландияда муслумон ва яҳудийлардан ташқари ҳеч ким ҳайвонларни карахт қилмай туриб сўймайди.\n“Ҳайвонлар ҳуқуқларини таъминлаш масаласига жиддий ёндашаётганлар сони ошиб бормоқда”, дейди Тим.\nСўровларга кўра, қонуннинг қабул қилинишини ҳолландияликларнинг кўпчилиги қўллаб қувватлмоқда.\nҲайвонларни диний одатларга сўйиш шу пайтгача Люксембург, Янги Зеландия, Норвегия, Швеция ва Швейцарияда тақиқланган.\nТуркия сиёсий доиралар бундай тақиқни муҳокама қилаётган биринчи мусулмон давлатидир.


Хитой | Futura – ҳаммаси ахборот технологиялари, маркетинг ва стартаплар ҳақида Хитой – Futura – ҳаммаси ахборот технологиялари, маркетинг ва стартаплар ҳақида\nСентябрь охирида China Mobile мобиль операторининг саноат ва ҳамкорлик тадқиқот институти бўлими бошлиғи Ян Гуан хитойлик мутахассислар 6G технологияси бўйича тадқиқотлар ўтказишни бошлаганини хабар қилганди. Хитой олтинчи авлод тармоғини яратиш соҳасидаги тадқиқотлар ва ишланмалар бўйича расман иш бошлади. Ушбу мақсадда экспертлар ва тегишли муассасалар вакилларидан иборат иккита махсус гуруҳ тузилди. Бу ҳақда ХХР фан ва […]\nҲуқуқни муҳофаза қилувчи органлар Хитой ёрдамида юзни таниш технологиясини Ўзбекистонда жорий этмоқчи. Podrobno.uz ИИБдаги манбасига таяниб хабар беришича, Тошкент кўчаларида юзни таниш технологиясини татбиқ этиш бўйича Хитойнинг Huawei компанияси билан музокара олиб борилмоқда. Ички ишлар маъсулларига кўра, Хитой компанияси билан дастлабки келишувга эришилган, лойиҳа илк босқичларда турибди. “Бу тизим «Хавфсиз шаҳар» лойиҳасининг асосий элементларидан бўлиши мумкин. […]\nАмерика Қўшма Штатлари Huawei ва унинг 70та бўлинмасини “миллий хавфсизликка зид фаолияти” учун “қора рўйхат”га киритиб, Хитой билан савдо урушини янги босқичга олиб чиқди. Бунинг оқибатида, Американинг Broadcom Limited, Xilinx, Qualcomm ва Intel компаниялари Хитой корпорацияси билан ҳамкорликни тўхтатди, деб ёзмоқда Кун нашри. Аммо энг шов-шувли хабар санкцияларга Google ҳам қўшилганлиги бўлди. Huawei гаджетларида Android […]\nXiaomi раҳбари Лей Цзун компаниянинг янги флагмани арзон бўлмаслигига ваъда берган эди. Xiaomi Mi9 ўтмишдошига қараганда 150 доллларга қимматроқ бўлиши кутилмоқда. Гарчи модель ҳали сотувга чиқмаган бўлса-да, унинг базавий версияси (6/64 ГБ) 600 доллар атрофида сотилади, деб ёзади IXBT нашри. Қурилманинг 8 ГБ оператив ва 128 ГБ ички хотирага эга варианти эса 700 долларга сотилади, […]\nКомпаниянинг соф даромади эса 4,5 млрд долларни ташкил қилган. Умумий даромад эса ўтган йилги ҳисобдан 41% кўп демакдир. Электрон тижорат компанияга ўтган чоракда 14,958 млрд доллар даромад келтирган, булутли ҳисоблаш хизматларидан олинган фойда эса 958 млн долларга етган. Мультимедиа ва кўнгилочар сервислар эса 944 млн доллар, қолган барча турдаги фаолиятлар жами эса 193 млн доллар […]\nЖек Ма — Хитойнинг энг бадавлат одами. Бундан 50 йил муқаддам Ханчжоудаги мусиқачилар хонадонида ўғил фарзанд дунёга келди. 1972 йили АҚШ президенти Ричард Никсон Хитойга сафар қилганида бола 8 ёшга тўлган эди. Ушбу ташриф 8 ёшли болакай учун орзуларининг амалга ошишида катта таъсир кўрсатганини ҳеч ким билмаган эди. Болада инглиз тилини ўрганиш иштиёқи пайдо бўлади. […]\nХитойнинг бир қатор йирик компаниялари ўз ходимларига ишда “Apple” маҳсулотларидан фойдаланган тақдирда ойликнинг бир қисмини олиб қолиш, мукофот пулидан маҳрум қилиш ва ҳатто ишдан бўшатиш билан таҳдид қилди. Чет элда ишлаб чиқарилган электроника ўрнига маҳаллий “Huawei” маҳсулотларидан фойдаланиш талаб этилмоқда. Бунинг эвазига фирмалар харид қилинадиган смартфоннинг 10-20 фоизини тўлаб беришга, баъзилари эса ҳатто текинга олиб беришга […]\nМаҳсулот онлайн тарзда сотилиши учун баъзи “айёрликлар”га мурожаат қилиш керак. Мисол учун, бозорга махсус мусиқий қадоқ орқали олиб кириш орқали Oreo печеньелари савдосини оширишга муваффақ бўлинди. Рақамли технологияларнинг ривожланиши истеъмолчилар ўзини қандай тутишини белгилашда одамнинг ўз вақтига нисбатан оқилона муносабати етакчи тенденцияга айланишига олиб келди. Айнан шу сабабли вақтни оптимал ишлатиш имконини берадиган хизматлар оммалашади: […]\nИжтимоий тармоқ фойдаланувчилари қисқа мусиқий лавҳалар билан бойитилган TikTok иловасига қизиқишмоқда, деб ёзади Кун нашри. Бироқ 75 миллиард доллар капитализацияга эга стартапнинг келажаги ҳақида ёрқин фикрлар билдиришга ҳали эрта. Фото: Joe Scarnici/Getty Images Аввал, хитойликлар учун Whatsapp ё Telegram мессенжерларининг муқобили WeChat ишлаб чиқилган бўлса, кейинроқ, Twitter сифат ижтимоий тармоқ – Weibo ҳам пайдо бўлди. […]\nХитойнинг машҳур Alibaba номли савдо платформаси 11 ноябрь – бўйдоқлар кунида сотув кўрсаткичи бўйича янги рекордни қайд этди. У бир кунда жами бўлиб 30 млрд доллар ҳисобидаги савдони амалга оширган, бу ўтган йилдаги кўрсаткичга қараганда 27 фоизга кўпдир. IXBT нашрининг маълум қилишича, Alibaba платформасида 180 000 дан ортиқ брендларнинг маҳсулотлари сотилади. Компаниянинг савдо айланмаси сўнгги бир […]


ИИББ Тошкент шаҳрида болалар ўғирланаётганига оид хабарларга изоҳ берди\nИжтимоий тармоқларда пойтахт мактаб ва боғчаларидан болалар ўғирланаётганига оид лавҳалар тарқалмоқда. Уларда сўнгги бир кун ичида 5 нафар бола шундай жиноят қурбони бўлгани билдирилади.\n“ТЕЗКОР_ОГОҲЛИК” деб бошланади бу хабар.\n“27.04.22 куни Тошкент шаҳрида мактаб ва боғчадан бешта бола ўғирланган. Бу каби ваҳшийликларни кимлар қилиши мумкин?\nИИВ ходимларига мурожаатим, сизларсиз биз ҳеч нарса қила олмаймиз, сергакликни оширинг, майли йўлда тирбандликларга чидаймиз, аммо бу каби ваҳшийликларга хеч бир ота-она чидолмайди. Болаларни ...иб [таҳр.] органларини сотиш бошланибди, астағфируллоҳ. ТАРҚАТИНГЛАР!!!” дейилади Фейсбукдаги постда.\nИлова қилинган лавҳада автомобилларни назоратдан ўтказувчи постлардан биридаги ЙҲХХ ходими ҳайдовчига қарата “Эшитмадингизми, бешта бола ўғирланган” дегани акс этган. Лекин бу айнан қаерда ва қачон бўлгани билдирилмаган.\nТошкент шаҳар ИИББ мазкур ҳолат бўйича изоҳ берди:\n“Ижтимоий тармоқларда “27.04.2022 йилда Тошкент шаҳрида бешта бола ўғирланган”, деб бошланувчи хабарлар тарқалмоқда. Мазкур хабар ёлғон бўлиб, Тошкент шаҳрида бола ўғрилиги қайд этилмаганини маълум қиламиз.\nҲурматли фуқаролар ва шаҳримиз меҳмонлари! Ҳар қандай маълумотни тарқатишдан олдин расмий ташкилотлардан маълумот олишни тавсия этамиз. Унутманг! Ёлғон хабар тарқатганлик учун жавобгарлик бор! Ҳозирда бу каби ёлғон хабарларни тарқатаётган шахслар бўйича текширув ўтказилмоқда”, – дейилади ИИББ изоҳида.\nБир киши 54 фуқаро номига кредит расмийлаштириб, пулларни ўзлаштириб юборган – ИИББ\n«Пластик картадан пул ўғирлаш оммалашган» — ИИББ вакили билан пойтахтдаги жиноятчилик даражаси ҳақида суҳбат\n“Жорий йилда қидирувдаги 822 нафар жиноятчи ушланди” – Тошкент шаҳар ИИББ


Каттақўрғон шаҳри Самарқанднинг жиноятчилик кўрсаткичи энг юқори бўлган ҳудуди экани айтилди\nСамарқанд вилоятининг жиноятчилик ўртача энг кўп содир бўладиган ҳудуди Каттақўрғон шаҳри экани маълум бўлди. Бу ҳақда Самарқанд вилоят ҳокими Эркинжон Турдимов жиноятчилик ва қонун бузилишларига қарши кураш таҳлили мавзусида ўтказилган йиғилишда айтди.\nЙиғилишда Турдимов жиноятчилик кўрсаткичлари энг юқори бўлган ҳудудларни санади. Унга кўра, Каттақўрғон шаҳрида ҳар 100 минг кишига ўртача 121 тадан жиноят содир этилган. Бу борада кейинги ўринларда Самарқанд шаҳри (92 та), Оқдарё (72 та) ва Жомбой (72 та) қайд этилган. Олди олиниши мумкин бўлган жиноятлар энг кўп Тойлоқ, Жомбой, Қўшработда содир этилган.\nВилоят ҳокими бошчилигидаги йиғилишда барча ҳуқуқни муҳофаза қилувчи органларнинг ҳудудий раҳбарлари, хусусан, ДХХ Самарқанд вилоят бошқармаси раҳбари Абдуғофур Аҳмедов вилоят прокурори Равшан Машарипов ва ИИБ раҳбари Шавкат Раҳмонов қатнашган.\nТошкентда жиноятчиликка қарши курашишда камчиликка йўл қўйган қатор мансабдорлар ишдан олинди\nСальвадор президенти жиноятчиларга қарши курашга армияни жалб қилди


Германияда ўлик россиялик дипломат топилди\n05 Noyabr 20:50 / Published in Жаҳон\nБерлинда Россия элчихонаси ходими ўлдирилди\nЭлчихона котибининг жасади Берлиндаги Россия дипломатик департаменти ёнидан топилди, эҳтимол у кўп қаватли бинонинг деразасидан тушиб кетган.\nРоссиянинг Берлиндаги элчихонаси ходимининг вафот этгани фактини Германия Федератив Республикаси Ташқи ишлар вазирлиги расмий вакили Кристофер Бургер тасдиқлади. У шахсий маълумотлар ва маълумотларнинг ҳимоясига ишора қилиб, ҳеч қандай маълумот бермади.\nГерманиянинг Spiegel журнали Германия пойтахтида россияликнинг ўлими ҳақида биринчи бўлиб хабар берди.\nГазетанинг ёзишича, элчихона биносини қўриқлаётган Берлин полицияси 19-октабр куни эрталаб соат 7:20 да элчихона биноларидан бири олдидаги йулда эркакнинг жонсиз жасадини топди. Улар тез ёрдам чақиришди, аммо эркак жонлантирилмади.\nТахминларга кўра, россиялик элчихона мажмуасига кирувчи кўп қаватли бинонинг деразасидан тушиб кетган.\n«35 ёшли фуқаро, расмий дипломатик роʻйхатга коʻра, 2019-йилнинг ёзидан бери Берлинда элчихонанинг иккинчи котиби сифатида аккредитатсиядан ўтган. Германия хавфсизлик хизматлари уни Россия ички махфий хизматининг норасмий ФСБ ходими деб ҳисоблашган”, — деди Шпигел.\nTagged under: Агент, Берлин, ДИПЛОМАТ, ЖАСАД, РОССИЯ, ФСБ, ЭЛЧИХОНА\nАҚШда тинч намойишчиларнинг 50 дан ортиғи қўлга олинди


21:00 / 05 август 475 pdf Ўқиш режими + -\nКимки юлдузлар Аллоҳнинг иродасидан ташқари ҳам таъсир қилади ёки фаолият кўрсатади, деб эътиқод қилса, у мушрик бўлади. Расулуллоҳ соллаллоҳу алайҳи васалламнинг саҳобаларини сўккан, айрим камчиликларини кузатиб, ўрганиб, уларни айбдор деб билган кимса мунофиқдир. Мусулмон инсонга Аллоҳни ва Расулини, у зот келтирган нарсаларни, у зотнинг буйруқларини бажарган, йўл-йўриқларини ўзларига дастурул амал деб билган, суннатларига амал қилган зотларни, у зотнинг яқинлари, саҳобалари, аҳли аёллари, фарзандлари ва ходимларини яхши кўриш ҳамда уларни яхши кўрган кишиларни яхши кўриш, ёмон кўрган кишиларни ёмон кўриш вожиб бўлади. Зеро, иймоннинг энг мустаҳкам ҳалқаси Аллоҳ учун яхши кўриш ва Аллоҳ учун ёмон кўришдир».\nАйюб Сахтиёний айтган эканлар: «Кимки Абу Бакр розияллоҳу анҳуни яхши кўрса, ҳақиқатда у диннинг устунини барпо қилибди. Кимки Умар розияллоҳу анҳуни яхши кўрса, у ҳақиқатда у йўлни равшан қилиб олибди. Кимки Усмон розияллоҳу анҳуни яхши кўрса, ҳақиқатда у Аллоҳнинг нури билан нурланибди. Ва кимки Али розияллоҳу анҳуни яхши кўрса, ҳақиқатда у мустаҳкам ҳалқани ушлабди. Кимки Расулуллоҳ соллаллоҳу алайҳи васалламнинг саҳобалари ҳақида яхши гап гапирса, ҳақиқатда у мунофиқликдан пок бўлибди».\nСаҳобаларнинг фазилату мартабаларини санаб адоғига етиб бўлмайди. Суннат уламолари энг афзал саҳобалар «ашараи мубашшара» (жаннатийлиги башорат қилинган ўнта саҳоба) эканлигига ва уларнинг энг афзали Абу Бакр Сиддиқ, сўнг Умар ибн Хаттоб, сўнг Усмон ибн Аффон, сўнг Али ибн Абу Толиб эканлигига ижмў қилганлар. Бу нарсада фақатгина мунофиқ, бидъатчи, нопок кимсагина шубҳаланади.\nПайғамбаримиз соллаллоҳу алайҳи васаллам: «Менинг суннатимни ва ҳидоятланган, ҳақ йўлда юрувчи халифаларимнинг суннати маҳкам тутинглар. Уни озиқ тишларингиз билан тишланглар. Янги пайдо бўлган (яъни, бидъат) ишлардан сақланинглар», деганлар (Абу Довуд, Термизий, Ибн Можа, Ибн Ҳиббон ривояти).\n«Озиқ тишларингиз билан тишланглар», дегани, суннатни маҳкам ушланглар, унга интилинглар, ҳарис – иштиёқли бўлинглар, каби маъноларни англатади.\nҲақ йўлда юрувчи халифалар Абу Бакр, Умар, Усмон ва Али розияллоҳу анҳумлардир.\nАбу Бакр розияллоҳу анҳунинг фазилатлари хусусида Аллоҳ таоло бир қанча оятлар туширган. Жумладан:\n«Сизлардан фазл ва кенг мол-давлат эгалари қариндошларига, мискинларга ва муҳожирларга Аллоҳ йўлида инфоқ-еҳсон қилмасликка қасам ичмасин» (Нур сураси, 22-оят).\nБу оят Абу Бакр розияллоҳу анҳу ҳақларида тушганига ихтилоф йўқ. Аллоҳ таоло у зотни «фазл эгаси» деб сифатлади.\n«Ўшанда икковлон ғорда бўлган пайтларида ҳамроҳига: «Фамгин бўлма, албатта, Аллоҳ биз билан биргадир», дейиши билан, Аллоҳ Ўз томонидан унинг устига – қалбига бир хотиржамлик туширди...»(Тавба сураси, 40-оят).\nУшбу оят ҳам Абу Бакр розияллоҳу анҳу ҳақларида эканлигида ихтилоф йўқ. Аллоҳ таоло у зот Расулуллоҳ соллаллоҳу алайҳи васалламнинг ҳамроҳи – саҳобаси эканлигини баён қилиб, хотиржамлик хушхабарини берди ва икковлоннинг иккинчиси деб улуғлади.\nУмар ибн Хаттоб розияллоҳу анҳу айтмоқчи: «Учинчилари Аллоҳ бўлган икковлоннинг иккинчисидан афзалроқ ким бор?!»\n«Рост Қуръонни келтирган зот (яъни, Муҳаммад) ва уни тасдиқ этган зот (мўминлар) – ана ўшалар тақводор зотлардир»(Зумар сураси, 33-оят).\nЖаъфар Содиқ айтган эканлар: «Рост – Қуръонни келтирган зот Расулуллоҳ соллаллоҳу алайҳи васаллам ва уни тасдиқлаган зот Абу Бакр розияллоҳу анҳу эканликларида ихтилоф йўқ».\nСаҳобалар орасида бундан ортиқ мартаба бўлиши мумкинми?!\nАллоҳ улардан рози бўлсин.\n19:30 / 05 август 214\n07:10 / 06 август 203\n949 18:00 / 08 июль\n654 16:40 / 23 май\n1339 16:00 / 21 январь\n1874 18:00 / 10 январь


Президент плантация шаклида интенсив боғлар барпо этиб, аҳолига 1-1,5 гектардан тарқатиш бўйича топшириқ берди – КУН УЗ\nГлавная / Сиёсат / Президент плантация шаклида интенсив боғлар барпо этиб, аҳолига 1-1,5 гектардан тарқатиш бўйича топшириқ берди\nanvarj63 3 weeks ago\tСиёсат Comments Off on Президент плантация шаклида интенсив боғлар барпо этиб, аҳолига 1-1,5 гектардан тарқатиш бўйича топшириқ берди 29 Показы\nЎзбекистон Республикаси президенти Шавкат Мирзиёев 23 июль куни видеоселектор йиғилиши ўтказди. Унда қишлоқ ва сув хўжалигидаги иқтисодий ислоҳотларни жадаллаштириш ва бозор муносабатларини янада ривожлантириш бўйича белгиланган вазифалар ижроси муҳокама қилинди.\n«Мамлакат озиқ-овқат хавфсизлигини таъминлашдан бошлаб, қайта ишлаш ва экспортдан қўшимча даромад олишгача бўлган жуда кўп масалалар айнан қишлоқ хўжалиги ривожи билан боғлиқ. Шунинг учун давлатимиз томонидан қишлоқ хўжалигини тубдан ислоҳ қилиб, бозор механизмларини жорий этиш, резерв ва имкониятлардан тўлиқ фойдаланиш, ишлаб чиқаришни илмий асосда ташкил қилишга киришилди. Президентнинг 2019 йил 23 октябрдаги фармони билан қабул қилинган Қишлоқ хўжалигини 2030 йилгача ривожлантириш стратегиясида бу борадаги энг долзарб ва истиқболли вазифалар белгилаб берилди», дейилади президент матбуот хизмати хабарида.\nСоҳани модернизация қилиш бўйича 500 миллион долларлик лойиҳани амалга ошириш юзасидан Жаҳон банки билан келишувга эришилди. Ўзбекистон тарихида биринчи марта илм ва инновацияни ривожлантириб, тармоқда бошқарувни халқаро стандартлар асосида ташкил этишга маблағ йўналтирилмоқда.\nБугунги йиғилишда айнан шу масалаларга биринчи навбатда эътибор қаратилган. Аграр соҳа ривожланган давлатларда қўлланилаётган «Қишлоқ хўжалигида билим ва инновацияларни ўз ичига олган хизматлар тизими»ни юртимизда ҳам жорий этиб, илм билан ишлаб чиқаришнинг ўзаро боғлиқлигини таъминлаш муҳимлиги таъкидланди.\nМазкур лойиҳа доирасида шу йўналишдаги 8та илмий-тадқиқот институти, шунингдек, Қишлоқ хўжалиги вазирлиги таркибидаги бир қатор ташкилотлар фаолияти тубдан ислоҳ қилиниб, замонавий лабораториялар ва ускуналар билан жиҳозланади. Бунинг учун Жаҳон банкининг 124 миллион доллар инвестицияси ва Европа Иттифоқининг 2 миллион доллар грант маблағлари йўналтирилади.\nБош вазир ўринбосари Ўктам Барноевга халқаро экспертлар билан бирга илмий-тадқиқот институтлари фаолиятини чуқур таҳлил қилиб, уларни тубдан такомиллаштириш бўйича ҳар бир институт учун алоҳида «йўл харитаси» ишлаб чиқиш топширилди. Бу муассасаларга замонавий билимга эга, илмий янгиликларни амалиётга жорий қиладиган салоҳиятли кадрларни жалб этиш муҳимлиги айтилди.\n«Қишлоқ хўжалиги вазирлиги бу имкониятдан тўғри фойдаланган ҳолда, эскича ишлаш услубидан тўлиқ воз кечиб, фермерларга яхши хизмат кўрсатиш ва янги сервис турларини кенгайтиришга ўтиши керак. Бир сўз билан айтганда, вазирлик ва унинг таркибидаги ташкилотлар фаолияти трансформация қилиниши зарур», деди Шавкат Мирзиёев.\nРақамли технологиялардан фойдаланилаётган лойиҳалар самарадорлиги қайд этилиб, бу борадаги ишларнинг бориши муҳокама қилинди.\nМева-сабзавотчилик кооператив ва кластерлари фаолиятини қўллаб-қувватлаш учун 212 миллион доллар ажратилиши белгиланган.\nПрезидент ички бозорни арзон маҳсулотлар билан таъминлаш, «даладан истеъмолчигача» тизимини жорий этишда мева-сабзавотчилик кластерлари асосий драйвер бўлиши кераклигини таъкидлади.\nШу боис, ажратилаётган маблағни тўғри йўналтириб, бир сўмни икки сўм қиладиган лойиҳаларни ишлаб чиқиш, бунинг учун маҳсулотларни қайта ишлаш, сақлаш ва экспортга тайёрлаш қувватларини оширишга алоҳида аҳамият қаратиш зарурлиги айтилди.\nТуманларни қишлоқ хўжалиги маҳсулотлари етиштиришга ихтисослаштириш масаласи ҳам кўриб чиқилди. Бу борада Жиззах вилояти намуна бўлиб, келгуси уч йилда вилоятда қарийб 120 минг гектарга яқин ер ўзлаштирилиши, боғ ва токзорлар ташкил қилиниб, мойли экинлар экилиши режалаштирилган.\nБу тажрибани босқичма-босқич барча ҳудудларда жорий қилиш, ҳар бир туманда кўпи билан 3-4та экспортбоп ва юқори даромад берувчи маҳсулот етиштиришни йўлга қўйиш зарурлиги қайд этилди.\n2021 йил якунигача 3 минг гектарда плантация шаклида интенсив боғлар барпо этиб, янги тартиб асосида аҳолига 1-1,5 гектардан тарқатган ҳолда, 2-2,5 минг оиланинг бандлигини таъминлаш бўйича топшириқ берилди.\nЙиғилишда сувдан оқилона фойдаланиш масалалари ҳақида ҳам сўз юритилди.\nДавлат раҳбарининг шу йил 10 июлдаги фармони билан тасдиқланган Сув хўжалигини ривожлантиришнинг 2020-2030 йилларга мўлжалланган концепциясида бу борадаги барча жиҳатлар белгилаб берилган. Жумладан, каналларнинг фойдали иш коэффициентини ошириш ҳамда 2 миллион гектарда сув тежовчи, шундан 600 минг гектарда томчилатиб суғориш технологиясини жорий қилиш ҳисобига йилига 7 миллиард куб метр сувни иқтисод қилиш кўзда тутилган. Шунингдек, рақамлаштириш ҳисобига электр энергияси сарфини 2 миллиард киловатт соатга қисқартириш каби кўрсаткичлар белгиланган.\nСув хўжалиги вазирлиги бу вазифалар ижросини ўз вақтида таъминлаши, халқаро экспертларни жалб қилиб, янгича услубда ишлаши зарурлиги таъкидланди. 2025 йилга қадар соҳани тўлиқ рақамлаштириш, жумладан, сувни назорат қилиш ва ҳисобини онлайн тарзда юритиш бўйича дастурий маҳсулот ишлаб чиқиш юзасидан кўрсатмалар берилди.\nПрезидент ғалла етиштириш якунларига тўхталиб, шундай мураккаб шароитда ҳам дала меҳнаткашлари омилкорлик билан 6 миллион 400 минг тоннадан ортиқ ғалла ҳосили етиштирганини таъкидлади. Бунинг учун барча фермер, деҳқон ва кластерларга халқимиз номидан чуқур миннатдорлик билдирди.\nВидеоселекторда, шунингдек, ғўза парвариши бўйича агротехник тадбирларни ўз вақтида ўтказиш ҳамда такрорий экинлар экиш масалаларига ҳам эътибор қаратилди.\n«Умуман олганда, қишлоқ хўжалигини тубдан ислоҳ қилиш ва соҳада бозор иқтисодиётини кенг жорий этиш бўйича тегишли қарорлар қабул қилиниб, устувор вазифалар белгилаб берилган. Уларнинг ижроси мамлакат озиқ-овқат хавфсизлигига, энг асосийси, халқимизнинг кайфияти ва турмуш тарзига таъсир кўрсатадиган жуда муҳим масала», – деди Шавкат Мирзиёев.\nСоҳа мутасаддилари ва ҳокимлар топшириқлар ижросини ташкил этиш, айтиб ўтилган камчиликларни бартараф қилиш чора-тадбирлари юзасидан ахборот берди.\nЙиғилиш сўнгида давлат раҳбари яна бир бор пандемия масаласига тўхталди.\n«Яна бир марта халқимизга мурожаат қилиб, илтимос қилмоқчиман. Ўтган даврда жуда катта тажриба орттирдик. Кейинги пайтларда иқтисодиётимизни тиклаш учун карантин тартибини юмшатдик, лекин касалланганлар ва ўлимлар сони кўпайгани бизни, албатта, катта ташвишга солмоқда.\nЎзимизни, фарзандларимизни, азиз ота-оналаримизни асрайлик. Фақат ва фақат соғлиғимизни ўзимиз асраб, оила аъзоларимизни, қариндошларимизнинг соғлиғига огоҳ бўлиб, йиғинларни камайтириб, карантин нормаларига риоя қилсак, касалликни жиловлаб оламиз», деди давлат раҳбари.\nПред. Жаҳон банки Ўзбекистонга алоқадор 9та янги лойиҳа ишлаб чиқмоқда. Уларнинг қиймати 1,5 млрд долларга тенг\nСледующая Коронавирус пандемиясига қарши курашда қурбон бўлган бир гуруҳ мутахассислар мукофотланди\nИблислар базми ёҳуд “Хеллоуин” ҳақида ҳақиқатлар\n2017 йилда миллиардерлар 437 нафарга кўпайди\nМубоҳлар билан зийнатланиш катта хатардир\nҚашқадарёда 106 млн сўмлик кранни ўғирлаб кетишди\nТошкентдан нима олиб келиш керак?


25 июн 2022, Тошкент вақти: 03:16\nЎтган йил якунида Ўзбекистон тарихида илк бор ижтимоий тармоқнинг алоҳида сегментига бағишланган фестивал ўтказилди.\nИчки ишлар вазирлиги TikTok фойдаланувчиларини ва уларнинг ота-оналарини “фуқароларнинг осойишталигини, жамиятда юриш-туриш қоидаларини бузиш майда безорилик ҳисобланиши ва 15 суткагача қамоқ билан жазоланиши” тўғрисида огоҳлантирди.\nИчки ишлар вазирлиги ахборот хизмати раҳбари Шоҳрух Ғиёсов эълон қилган видеохабарда айтилишича, сўнгги пайтларда TikTok платформасида “турли масхараомуз, одоб-ахлоқ қоидаларига зид ҳаракатлар тасвирланган видеолар” кўплаб тарқалмоқда.\n“Ҳурматли ота-оналар, фарзандларингизнинг тарбиясиз ва одобсиз қилиқларига кўз юмсангиз, биз бундай ахлоқсизликка йўл қўймаймиз”,-деган матбуот котиби ва TikTokчиларнинг бундай ҳаракатлари майда безорилик ҳисобланишини маълум қилган.\nАввалроқ ижтимоий тармоқларда Андижондаги TikTokчилардан бири 9 январда “машҳур бўлиш учун ўзини поезд тагига ташлагани ва бу видеони TikTokка жойлаштиргани” хабар қилинган эди. Сўнгги хабарларга қараганда, Андижон вилоят ички ишлар бошқармаси бу шахснинг ким эканлигини аниқлаган, у телеканаллар орқали халқдан узр сўраган. Ички ишлар вазирлиги эса айни пайтда бу шахсга нисбатан суриштирув ишлари давом этаётганини билдирган.\nБундан олдин Гулистондаги чорраҳада рақсга тушган TikTokчи йигитлар 4 суткага қамалган, Фарғонадаги мактабнинг синфхонасида пиротехника портлатган ўқувчи ИИБ рўйхатига олинган. Андижонда хиёбон ўриндиқларини ағдариб, тўсиқлар, чиқинди қутиларини тепиб, TikTok учун видео олган безориларга чора кўрилган.\nАйни пайтда Янги йил арафасида Тошкент шаҳар ҳокимлиги "TikTok Awards 2020" фестивалини ташкил қилиб, энг яхши ўзбек Тиктокчиларини мукофотлади. Қимматбаҳо мукофотларни тақдим этган шаҳар ҳокими Жаҳонгир Ортиқхўжаев ўзбек Тиктокчиларни энг азиз ва энг яхши, дея мақтади.


Ўзбекистон сайлов ўтказиш сифати бўйича Марказий Осиёда учинчи ўринда » Новости Узбекистана сегодня: nuz.uz\nНовости Узбекистана → Ўзбекистон → Ўзбекистон сайлов ўтказиш сифати бўйича Марказий Осиёда учинчи ўринда\n10-04-2018 15:51 0 460 Рейтинг1 Чоп этиш\nЎзбекистон сайлов ўтказиш сифати бўйича Марказий Осиёда учинчи ўринда\nБу ҳақида Сидней(Австралия) ва Гарвард(АҚШ) университети томонидан асос солинган PEI “Сайловчилар қадриятлари” лойиҳаси маърузасида айтиб ўтилди.\nМазкур маърузада 164 та давлат номи қайд этилди. Унда Марказий Осиё минтақаси бўйича Қирғизистон 53 PEI(сайловчилар бирдамлигини тушуниш) индекси билан биринчи, Қозоғистон 45 PEI индекси билан иккинчи, Ўзбекистан 38 PEI индекси билан учинчи ўриндан жой олди. Тожикистон(36) ва Туркманистон(34) кейинги поғоналарга киритилди.\nБу галги маъруза (“PEI—6.0.”)ни тузишда 2012 йилнинг 1 июлидан 2017 йилнинг 31 декабригача ўтказилган 285 та миллий парламент ва президент сайловлари инобатга олинди.\nРўйхатда етакчи ўринларда Дания, Финляндия, Норвегия эътироф этилган бўлса, сўнгги поғоналардан Эфиопия, Экваториаль Гвинея, Сурия, Бурунди жой олди.


Профессор Аюпов Равшан Хамдамович "Ахборот-коммуникацион технологиялар" бўйича етакчи олим ҳисобланади. Профессор ўз меҳнат фаолияти давомида 1 та фан доктори ва 2 та фан номзодига илмий раҳбарлик қилиб, илмий педагогик кадрлар тайёрлашга ўз хиссасини қўшмоқда.\nУ ўз меҳнат фаолияти давомида 2 та дарслик, 16 та ўқув қўлланма, 60 дан зиёд ўқув-услубий қўлланмалар тайёрлаган. Бундан ташқари 100 дан ортиқ мақола нашр қилиб, бир қанча илмий конференцияларда қатнашиб, тезислар нашр қилган, Олий Таълим Вазирлиги грифи бўйича эса 5 та ўқув қўлланма тайёрлаб, нашр қилишга эришган. Унинг илмий фаолияти нафақат ахборот -коммуникацион технологиялар, балки, амалий маркетинг, менежмент, молиявий менежмент, моделлаштириш, инсоний муносабатлар, нейропсихологик дастурлаш, қишлоқ хўжалиги, автоматика ва телемеханика ва бошқарув йўналишларини ўз ичига қамраб олади. Аюпов Равшаннинг 18 та ихтирога муаллифлик гувохномалари ва патентлари бўлиб, улар халқ хўжалиги амалиётида кенг кўламда фойдаланилмоқда. Унинг 40 дан ортиқ илмий-оммабоп қўлланмалари ҳам нашр қилиниб, савдо тармоқлари орқали кенг аҳоли оммасига тарқатилган ва улардан фойдаланилмоқда. Шу билан бирга профессор Р.Х. Аюпов яратган дарслик ва ўқув қўлланмалар билан Ўзбекистонда миллий иқтисодчи кадрлар тайёрлаш, "Таълим тўғрисида"ги Қонун ҳамда "Кадрлар тайёрлаш миллий дастури" ни амалиётга тадбиқ этишга улкан ҳисса қўшиб келмоқда.


Ўзбекистонда журналистлар ва ҳуқуқ ҳимоячиларининг таъқиб қилиниши - Фарғона.Ру ахборот агентлиги\nЎзбекистонда журналистлар ва ҳуқуқ ҳимоячиларининг таъқиб қилиниши\n08.11.2006 13:10 msk\n2005 йилнинг 13 май куни бўлиб ўтган Андижон воқеаларидан кейин Ўзбекистонда ўзгача фикрловчиларни таъқиб қилиш кескин кучайди. Энг аввало, расмийлар чет эллик журналистларни Ўзбекистонни ташлаб чиқиб кетишга мажбур қилдилар, кейин халқаро ноҳукумат ташкилотлари ҳамда чет эл ОАВнинг идоралари ва мухбирлик пунктларини навбатма-навбат ёпдилар. Мустақил сиёсатшунос Тошпўлат Йўлдошев ўзбекистонлик ҳуқуқ ҳимоячилари ва журналистларнинг таъқиб қилиниши юзасидан қисқа шарҳни эътиборингизга ҳавола қилади.\n2005 йил июнида Британия уруш ва тинчликни ёритиш институтининг (IWPR) Тошкент бўлими ёпилди. Унинг директори, Андижон воқеаларининг бевосита гувоҳи Галима Бухарбаева Ўзбекистонни зудлик билан тарк этишга мажбур бўлди. У билан бирга унинг опаси, “Associated Press” мухбири Багила Бухарбаева ҳам хорижга кетди, уларнинг ортидан эса IWPR мухбири Қудрат Бобожонов ва Тўлқин Қораев ҳам чет элга жўнадилар.\n2005 йил 27 ноябрида “Би-Би-Си” радиоси офиси, 12 декабрь куни эса “Озодлик” радиосининг Тошкент студияси ёпилди, “Deutsche Welle” радиоси мухбарларининг аккредитация муддатини чўзиш рад этилди, ўзбек тилидаги “Америка овози” телевизион дастурлари трансляцияси тўхтатилди.\n2005 йил 9 сентябрь куни Internews Network электрон ОАВ қўллаш ноҳукумат ташкилоти ваколатхонаси ёпилди. Бу ташкилотнинг Тошкент бўлими бошлиғи Холида Анорбоева ва ҳисобчиси Ольга Нормуродова маҳкамага тортилганлар, судланганлар, кейин эса авф (амнистия) этилишиб, озод қилинганлар.\n2006 йил бошида Ўзбекистонда "Freedom House” ташкилотининг ваколатхонаси ёпилди. Расмийлар ташкилотни республикага қарши ахборот уруши олиб борганликда айблаганлар. Расмийлар “Human Rights Watch” инсон ҳуқуқларини ҳимоя қилиш бўйича халқаро ташкилоти ходими Карло Боэмнинг аккредитациясини узайтиришни рад этганлар.\nЎзбекистондаги маҳбусларни қийнаш ва шахс ҳақ-ҳуқуқларининг бузилиши ҳақида танқидий материаллар берувчи Россия телеканалларининг трансляцияси вақти-вақти билан узиб қўйилмоқда.\nКабель телевидениеси студияларига ТВЦ, ТВЦ+ ҳамда РенТВ телеканалларини ретрансляция қилмаслик буюрилган.\nБу вақт мобайнида “Озодлик” радиосининг бир неча журналистлари тазйиқ ва таъқибга дучор қилинганлар.\nНосир Зокиров. 2005 йилнинг 26 августида МХХ ходимини ҳақорат қилгани учун 6 ойлик қамоқ жазосига ҳукм қилинган.\nҒофуржон Йўлдошев. 2005 йилнинг 17 май куни куч ишлатар тузилмалар ходимлари томонидан ноқонуний тинтувга дучор қилинган.\nЛобар Қайнарова. Ҳомиладорлигига қарамай, 2005 йилнинг 1 июль куни “безорилар” ҳужумига учраган ва калтакланган.\nРобия Мирзааҳмедова. 2005 йилнинг 1 сентябрь куни милиция ходимлари томонидан ушланган, ундан радиоэшиттириш учун тайёрланган магнит ёзувлари тортиб олинган ва ўчириб ташланган.\nЖурналист Ҳусниддин Қутбиддинов пухталик билан уюштирилган “чалиш” қурбони бўлган. 2006 йилнинг 10 февраль куни ҳукуматни ёқловчи сайтлардан бирида унинг номидан “Озодлик” радиоси ахборот сиёсатига ва “Озод Европа”нинг Прагадаги ўзбек хизмати раҳбарияти ҳатти-ҳаракатларига нисбатан қўпол гаплар айтилган ёлғон баёнот чоп этилганди.\nХорижий журналистлар бир ёқли қилингач, маҳаллий оммавий ахборот воситаларига ҳам навбат келди. Танқидий мақолалар чоп қилгани, жумладан, журналист Дилмурод Саидов мақолаларини босгани учун 2005 йилнинг 1 декабрида Ўзбекистон адвокатлар коллегиясининг "Advokat press” газетаси ёпиб қўйилди. Д. Саидов эса ишсиз қолди ва ҳалигача таъқиб остидадир.\nОлимлар ва мутахассисларнинг жиддий илмий-таҳлилий мақолалари тез-тез чоп этилиб турувчи “Право. Law” ИИВ Академиясининг илмий журнали ҳам ёпилди.\n2005 йил июлида Андижонда “Дийдор” хусусий радиостанцияси ёпилди. 2005 йилнинг 2 сентябрь куни расмийлар босими остида “Репортер” журналистлар баҳс-мунозара клуби ёпиб қўйилди.\nРасмийлар Интернет хизмати кўрсатадиган провайдерларни чет элнинг оммабоп ОАВ ахборот порталларига, шунингдек, ҳукуматга ёқмаган ахборот тарқатувчи веб-сайтларга чиқиш йўлларини бўғишга мажбур қилаяптилар.\nЭътиборли журналист Ало Хўжаев ҳамда унинг яқин ва узоқ қариндошлари ҳам зўравонлик таҳдидлари ва таъқибларга дучор қилинганлар.\nМахсус хизматлар Ало Хўжаевга қарашли анча оммабоп бўлган "Tribune-uz.info” ахборот-таҳлилий сайтини узоқ вақт бўғиб турдилар, кейин эса уни ёпишга мажбур қилдилар. Журналист Бобомурод Абдуллаев эса “Ozod ovoz” сайтини ёпишга мажбур бўлди. Ўзбекистондаги воқеалар ҳақида танқидий мақолалар чоп қилувчи “Центразия.Ру”, “Фарғона.Ру” ва бошқа сайтлар мунтазам равишда бўғиб турилади.\nЎзбекистонда содир бўлаётган воқеаларни холис ёритишга журъат қилган кўплаб мустақил журналистлар жиддий хавф остида қолдилар. Уларни доимий равишда кузатиш одатий ҳодисага айланган. Улар исталган пайтда бирор уйдирма баҳонасида ҳибсга олишлари мумкин. Уларга ва уларнинг яқин қариндошларига “номаълум” безорилар ҳужум қилиб қолишлари, калтаклашлари, рақамсиз автомобилда “тасодифан” уриб кетишлари мумкин.\nЭътиборли ҳуқуқ ҳимоячиси Толиб Ёқубов, иқтидорли журналистлар Алишер Таксанов, Юсуф Расулов, Инера Сафаргалиева, фаол ҳуқуқ ҳимоячиси Башорат Эшева ва бош кўплаб ўзгача фикрли кишилар турли босимларга, қўрқитишларга дучор қилинганлар. Уларнинг ҳаммалари мамлакатни тарк этишга мажбур бўлганлар.\nМустақил журналист Алексей Волосевич аввал ҳукуматни ёқловчи ОАВ томонидан таъқиб қилинди, 2005 йилнинг 9 ноябрь куни эса “номаълум” безорилар томонидан қилинган ҳужумга учради ва калтакланди.\nПрезидент И. Каримов сиёсатини танқид қилгани учун ҳатто давлат раҳбарининг ўз жияни – мустақил журналист Жамшид Каримов ҳам таҳдидларга дучор қилинган. 2006 йил сентябрида Жиззах шаҳар суди ҳукми билан у мажбурий “даволаниш” учун Самарқанд шаҳар руҳий касалликлар шифохонасига жойлаштирилган.\nИқтидорли демократ шоир Юсуф Жума ва унинг болалари ҳам доимий кузатувдалар ва таъқибларга дучор қилинмоқдалар. Ҳозирги пайтда у қочиб юрибди. Журналист Тошпўлат Раҳматуллаевга ҳам таҳдид қилганлар ва қўрқитганлар (2005 йилнинг 5 сентябрь куни).\n2005 йилнинг 6 июль куни Бухорода мустақил журналист Ражаббой Раупов калтакланган.\n2005 йилнинг 24 июнь куни журналист ва ҳуқуқ ҳимоячиси Улуғбек Ҳайдаров “номаълум кишилар” томонидан калтакланган. Яқинда у юлғичликда айбланиб, 6 йиллик қамоқ жазосига ҳукм қилинди.\n2006 йил мартида “номаълум кишилар” "Deutsche Welle” радиоси мухбири Наталья Бушуеванинг обрўсини тўкмоқчи бўлганлар. Улар бутун Тошкент бўйлаб зудлик билан уй сотилиши ҳамда шаҳвоний хизматлар кўрсатилиши бўйича эълонлар ёпиштириб чиқишиб, у ерда Н. Бушуеванинг телефонини кўрсатганлар.\n2006 йилнинг февралида “Ҳуррият” газетасининг штатсиз мухбири Ғайрат Мехлибоев 7 йилга озодликдан маҳрум этилган. Уни “диний экстремистик ташкилотларга алоқадорлик”да ва “конституцион тузумга тажовуз қилганлик”да айблаганлар.\nВақти-вақти билан талантли журналист, “Uzmetronom.com” веб-сайтининг муаллифи ва маъмури Сергей Ежков ҳам маҳаллий расмийлар ва ОАВ ҳужумига учраб туради.\nТаниқли халқ ҳофизи ва шоири Дадахон Ҳасанов ўзининг касбий фаолияти учун уч йилга шартли равишда қамоқ жазосига ҳукм қилинган. Улар Д. Ҳасановни “конституцион тузумга тажовуз қилганлик”, “президент И. Каримовни ҳақорат қилганлик”да айблаганлар. Унинг “айби” Андижондаги оммавий намойишларни куч билан бостирилганлигини айблаган ҳолда қўшиқ ёзгани ва куйлагани бўлганди.\nКуч ишлатар тузилмалари томонидан бир неча бор ҳужумларга учраган ва калтакланган 70 ёшли Ёдгор Турлибековни яқинда 3,5 йиллик қамоқ жазосига ҳукм қилганлар.\nФаол ҳуқуқ ҳимоячиси Елена Урлаевани бир неча бор руҳий касалликлар шифохонасига жойлаштиришиб, “даволаниш”га мажбур қилганлар. Милиция ва МХХ ходимлари унинг уйига бостириб киришиб, уни калтаклаганлар. Унинг деярли барча қариндошлари таъқиб остига олинганлар. Ҳуқуқ ҳимоячиси, Ўзбекистон ҳуқуқ ҳимоячилари уюшмасининг раисаси Шоира Содиқбекова ҳам кам синовларга дучор қилинмаган.\n1994 йил 30 декабрида “конституцион тузумга тажовуз қилганлик” ва ЖКнинг бошқа моддалари бўйича айбланиб судланган таниқли ёзувчи Мамадали Маҳмудовнинг оила аъзолари, Муборак шаҳрининг собиқ ҳокими, Олий Мажлиснинг собиқ депутати 1994 йилнинг 18 июнидан бери қамоқда ўтирган Мурод Жўраевнинг оила аъзолари катта қийинчиликларга дуч келмоқдалар. Бу маҳбусларнинг саломатчилиги жуда ёмон бўлганига қарамай, озод бўлиш ҳуқуқидан маҳрум этилганлар.\nҲозирги пайтда ҳукмрон режим сиёсатига норозилик билдирган мустақил журналист ёки ҳуқуқ ҳимоячилари ичида куч ишлатар тузилмалар ўзбошимчалигидан жабр тортмаган бирор-бир киши йўқ. Ўзбекистондаги вазият ҳақида чет эл ОАВга холис маълумот бераётган фуқаролар ҳам таъқиб ва таҳдидларга дучор қилинаяптилар. Масалан, Андижон воқеалари гувоҳи Маҳбуба Зокировани ҳукуматни ёқловчи ОАВ “судда “ёлғон” гувоҳлик берган”, дея жўровоз бўлиб айблагандилар. Бу жасоратли аёл судда зирҳли машиналардаги ҳукумат қўшинлари ижтимоий шарт-шароитларни яхшилаш ва аҳолини иш билан таъминлаш талаби билан тинч намойишга чиққан қуролсиз кишиларни, аёллар ва болаларни ўққа тутганини билдирганди.\n2005 йилнинг 18 июль куни Қирғизистон-Ўзбекистон чегарасида ўшлик журналист Эркин Ёқубжонов “Ўзбекистонда ишлаш учун акредитацияга эга бўлмаган ҳолда” ўзбекистонлик чегарачилардан интервью олишга уринганлиги учун қўлга олинган ва 10 кун қамаб қўйилган.\nҲокимиятнинг ўзбошимчалигидан “Мазлум” инсон ҳуқуқларини ҳимоя қилиш жамияти раиси Аъзам Турғунов ва унинг қариндошлари, таниқли журналистлар, шоира Гулчеҳра Нуруллаева, шоира Ҳалима Худойбердиева, шоир Рауф Парфининг собиқ рафиқаси Дилором Исҳоқова ва бошқалар азият чекишда давом этаяптилар.\nАндижон воқеаларидан кейин мустақил ҳуқуқ ҳимоячиларини таъқиб қилиш ва ҳибсга олишнинг янги тўлқини бошланиб кетди. Қуйидаги ҳуқуқ ҳимоячилари ва мухолифатдаги партиялар фаоллари маҳаллий судлар томонидан турли муддатларга қамоқ жазосига ҳукм қилинганлар:\n“Эзгулик” ҳуқуқни ҳимоя қилиш жамиятининг Андижон вилояти бўлими раиси Абдуғафур Дадабоев; ЎИҲЖ Андижон бўлими раиси Нурмуҳаммад Азизов; “Аппеляция” ҳуқуқни ҳимоя қилиш ташкилоти раҳбари Саиджаҳон Зайнобиддинов; “Ўтюраклар клуби” раиси Мўътабар Тожибоева; “Эзгулик” ҳуқуқни ҳимоя қилиш жамиятининг Ангрен шаҳар бўлими раиси Абдурасул Худойназаров; бўлими раиси Норбой Холжигитов; ЎИҲЖнинг Иштихон бўлими фаоли Ҳаётулло Холжигитов; ЎИҲЖнинг Иштихон бўлими фаоли Ҳабибулло Оқпўлатов; ЎИҲЖнинг Иштихон бўлими фаоли Саттор Ирзаев; ЎИҲЖнинг Жиззах вилояти бўлими фаоли Насим Исақов; ЎИҲЖнинг Сирдарё бўлими фаоли Аъзам Фармонов; ЎИҲЖнинг Мирзобод тумани (Сирдарё) бўлими фаоли Алишер Кароматов; “Эрк” партиясининг Самарқанд вилояти Нуробод туман (Самарқанд вилояти) ташкилоти котиби Бобомурод Мавлонов; “Эрк” партиясининг Ғиждувон туман (Бухоро вилояти) бўлими котиби Жамол Қутлиев; “Эзгулик” жамиятининг Марҳамат туман бўлими фаоли Дилмурод Муҳиддинов; “Эзгулик” жамиятининг Марҳамат туман бўлими фаоли Нурмаҳамат Азизов; Марҳамат туманидаги “Бирлик” партияси фаоли Мусажон Бобожонов; Наманган шаҳридаги шахс ҳуқуқларини ҳимоя қилиш комитети фаоли Зоҳиджон Зокиров қамалганлар.\nҲуқуқ ҳимоячилари Лутфулло Шамсутдинов, Исроил Хидиров, Содирохун Сўфиев ва бошқалар ҳам кўплаб кўнгилсизликларга учрадилар.\nТаъқиб қилинаётган ва судланган рўйхатига фақат ҳуқуқни ҳимоя қилиш ташкилотлари билган кишиларгина кирганлар.\nЎзбекистон авторитар режимининг ички сиёсий йўналиши сўнгги бир ярим йил ичида сезиларли даражада кескинлашган.\nТошпулат Йўлдошев, мустақил сиёсатшунос, “Фарғона.Ру” АА учун махсус


Бешкент сабоқлари - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 09 Феврал 2017\tКӯришлар: 994\nСувдан тежаб-тергаб фойдаланиш, унинг бир қатрасини ҳам исроф қилмаслик аввал ҳам, сув ҳаёт-мамот масаласига айланган ҳозирги замонда ҳам долзарб муаммодир. Бу зарурат Бирлашган Миллатлар Ташкилоти Бош ассамблеяси томонидан Тинчлик ва миллий бирлик асосчиси –Миллат пешвоси, Тожикистон Республикаси Президенти муҳтарам Эмомали Раҳмоннинг ташаббусини қувватлаб қабул қилган «Сув устувор тараққиёт учун» халқаро амалиёт ўн йиллиги тўғрисидаги резолюцияда ҳам ўз ифодасини топган.\nМамлакат Президенти жамият кенгаши аъзолари билан суҳбатда журналистлар, адиблар, шоирлар, олимларга мурожаат қилиб, Тожикистон сув масаласида илғор эканлигини, буни бир юзу тўқсондан ортиқ мамлакат эътироф этганлигини айтди ва қалам аҳлининг сув масаласига жиддий аҳамият беришларини, бу масалага доир муаммолар юзасидан ўз фикр-андишаларини баён этишларини сўради.\nПрезидентимизнинг сув масаласига бу қадар катта аҳамият бериши бежиз эмас. Сув бор - ҳаёт бор, яшаш ва ёшариш, меҳр ва муҳаббат бор. Ҳаёт гўзаллиги, ҳусну таровати сув туфайлидир. Доғистон шоири Расул Ғамзатов асари қаҳрамони Шомил жангчиларга шундай дер эди: - Майли, душман бутун қишлоқни эгаллаган барча экинзорларни забт этган бўлсин. Аммо чашма ҳозирча бизнинг қўлимизда ва биз, албатта, ғалабага эришамиз.\nҲа, сув ҳамма замонларда қадрли бўлган. Шу боис сув келтирувчилар беҳад эъзозланган, шарафланган. Бундан қарийб эллик йил илгари бошланган Бешкент канали қурилишини бир эсланг. «Сувсиз ҳаёт йўқ!» Тахтага ёзилган бу шиорни канал қазувчилар ўзлари билан бирга олиб юришарди. 1978 йилнинг декабрида Бешкент водийсига сув келди. Ўша кун одамлар учун энг қутлуғ ва муборак кун эди. Чўлни обод манзилга айлантириш аҳди билан бу ерга келганларнинг қувончи еру кўкка сиғмасди. «Сув келди – нур келди, энди чўл гуллаб-яшнайди, манзилимиз обод бўлади, ниятларимиз амалга ошади», деган ҳиссиёт чўлқуварлар қалбини забт этганди. Яхши ният билан уй-жой қуриб, томорқаларига кўчат ўтқазишган эди. Чўлнинг жазирама иссиғи ҳам, ёввойи шамоли ҳам уларни чўчитмади. Вагонларда, ертўлаларда яшасалар ҳам чўлни тарк этмаган, келажакка умид, чўлга бўлган меҳр уларга куч-қувват бағишлар, улуғ ишларга руҳлантирар, ҳидоят этар эди. «Бешкент - менинг Ватаним!» деган сўзларни чўлқуварлар ўзларига шиор қилиб олган, чўлни обод мазилга айлантириш аҳди билан яшар эдилар. Афсус, уларнинг қувончи узоққа чўзилмади… Орадан ўн-ўн беш йил ўтар-ўтмас, чўлқуварларнинг орзу-умидлари чиппакка чиқди. Водий узра энди бошқа бир шиор – «Бешкентни қутқаринг, Бешкентга ёрдам беринг!» деган ҳайқириқ акс-садо бера бошлади. Ерини жон қадар азиз кўрувчи эл фарёди, шиддаткор ҳайқириғи. Бу ерга, сувга, меҳнатга ташна элнинг аламли наъраси эди.\nБир вақтлар катта умид ва орзулар билан чўлга келган кишилар энди юрагида дард-алам, беадад андуҳ билан бошқа обод манзилларга кўчиб кетиш пайига тушдилар. Не азоб ва уқубатлар билан ўзлаштирилган ерларнинг харобага айланиб, уларнинг бир дардига ўн дард қўшгани қайғу соя солган юзларидан, маъюс кўзларидан шундоққина сезилиб турарди. Умид билан экилган дарахт кўчатлари шўр сув таъсирида қуриб қолаётганидан афсусланишаётган эди, улар. Шўр сув ҳовли-жойларни, томорқаларни , мевали дарахтларни ўз комига тортиб, намдан деворлар қулаб, яшаш учун ноқулай бўлиб қолаётганидан ташвишда эди, улар. Шу ерда томир отамиз, муқим ишлаб қоламиз, ўзлаштирилган ерларимиздан фарзандларимиз баҳраманд бўлишади, деб ҳовли-жой қурган чўлқуварларнинг эндиликда ўз манзилларини бузиб, эшик ва деразаларини юклаб кўчаётганини кўриш, бўшаб қолган уйлар бойўғлиларга ошён бўлаётганига назар солиш нақадар оғир эди, ўша дамларда.\n–Кўнглимизни равшан этадиган, тинчитадиган, яшашимизга кафолат берадиган бирор илинж қолмади. Ҳолимизни сўрайдиган киши йўқ,- дер эдилар кўч боғловчилар.\nУлар бир жойдан иккинчи жойга кўчишнинг машаққатини тушуниб туришар, лекин иложсиз эдилар. Осмон-узоқ, ер-қаттиқ…\nНега шундай бўлди? Чунки Бешкент ерларининг зах сувлари юзага кўтарилиб, ҳаммаёқ қуриб-қақшаб қолаётган эди. Шўролар давридаги бир томонлама ёндашиш, пахта яккаҳокимлиги сиёсати оқибати эди-бу. Нега деганда, чўлни ўзлаштиришда шошма-шошарликка йўқ қўйилди. Бешкент дашти икки тоғ оралиғида. Ҳар тарафдан асрлар оша сув тушавериб шўри ер мағзига сингиб кетган. Ер шўри ювилмасдан туриб пахта ва бошқа экинларга режа боғланган эди. Чўлга сув чиқиши билан орадан атиги уч-тўрт ой ҳам ўтмасдан, юқоридан шу йилнинг ўзидаёқ пахта беришни талаб қилишди. Шу боис, мелиораторлар мендан кетгунча қабилида иш юритиб, шўрни тезроқ ювиш мақсадида ерга меъёридан ортиқ сув ҳайдашди. Баҳорда чигит экиш учун ер шўрини ювишни сунъий равишда жадаллаштириш, шошилтириш эса, кузга бориб билинди. Кўнгилдагидай ҳосил олинмади…\nКишиларнинг машаққатли меҳнати, сарфлаган маблағи беҳуда кетди. Катта умид билан чўлни ўзлаштиришга келган деҳқонларнинг бир қисми қийинчиликка бардош беролмай, кетиб қолди. Келгуси йил майдонлар кенгайтирилди, яна чигит экилди. Бироқ иккинчи йил ҳам чўлқуварларнинг умиди барбод бўлди. Улар бу сафар ҳам дакки едилар.\nЭнг катта хато – юқорида айтганимиздек, янги ер ўзлаштирилишидан ҳеч қанча вақт ўтмай, ундан ҳосил олишга интилиш бўлди. Қирқ тўрт километр масофага чўзилган Бешкент канали трассаси жуда қалтис жойлардан оқиб ўтарди. Суғориш тизими мутахассисларининг айтишларича, бош иншоотдан оқизилган ўн-ўн икки кубометр ҳажмдаги сувнинг ярмигина далага етиб борар экан. Каналнинг ўн километрдан кўпроғи эскидан амал қилиб келаётган хўжаликлар экинзорларидан ўтади. Ўшанда бир томондан янги ер очилса, иккинчи томондан эски, ҳосилдор ерлар шўрланиб қолаётган эди. Бундай нохуш ҳодисанинг олдини олиш учун каналнинг айрим қисмларини лойиҳадан чекинмасдан туриб бетонлаш зарур эди. Қурувчилар эса, енгил йўл танлашди. Лойиҳага амал қилмаслик оқибатида ёз ойларида каналнинг ўпирилиши бир неча марта такрорланди. Иллат каналнинг чала, катта камчиликлар билан фойдаланишга топширилганида эди.\nЛойиҳага мувофиқ, ер ирригацион жиҳатдан ҳозирланиб, планировка қилиниб, шўр ювиш ўтказилгандан кейин, уч-тўрт йил давомида йўнғичқа ва бошқа озуқа экинлари экиш, дастлабки икки йилда эса, кўк ўтни ўриб олмасдан шудгор қилиш зарур эди. Бу тадбир тупроқ таркибини яхшилашга ёрдам бераркан. Кейинги икки йилда йўнғичқа ва бошқа экинлар ҳосилини йиғиштириб олиш мумкин. Фақат бешинчи йил пахта экиш тавсия этилади. Бешкентнинг ўзига хос хусусиятлари ҳисобга олиниб, шундай муддат белгиланган эди.\nАзалдан муваффақиятли қўлланиб келинаётган тарнов суғориш тизими негадир бу ерда рад этилди. Лойиҳачилар кўп ўринларда қурувчиларнинг хатосини кўрсатганлар, чала ишларни тузатишни маслаҳат берганлар. Афсуски, улар талабчанлик қилишга журъат этолмаганлар.\nБобокалонларимиз бизга ерни мерос қолдириб, уни кўз қорачиғи каби асраб-авайлашни, келгуси авлодга етказиб беришни васият қилган эдилар. Бешкентни ўзлаштиришда эса, аждодлар васиятига амал қилиш ўрнига, саховатли ер яна ташландиқ заминга айлантирилди. Ерга, сувга парвосизларча муносабатда бўлинди. Унинг эҳсонидан баҳраманд бўлиш ҳақида ўйланди-ю, лекин ўз навбатида, ерга нисбатан ғамхўрлик, меҳру шафқат зарур эканлиги унутилди.\n1996 йилнинг февралида Бешкент алоҳида ноҳия, деб эълон қилинди. Ноҳиянинг тараққий этиши учун энди янги уфқлар очилди. Мустақиллик, ерга эгалик чўлга иккинчи ҳаёт бахш этди. Йигирма йил давомида Бешкент чўли ўзининг аввалги қиёфасини тубдан ўзгартирди. Ўша кезлар йигирма тўрт минг кишилик Бешкент аҳолисининг умид кўзлари халқпарвар сарваримиз, Президентимиз Эмомали Раҳмоннинг ақл-заковати, меҳру шафқати ва мурувватига қадалган эди. Ҳарқалай, умидворлик ерда қолиб кетмади. Давлатимиз раҳбари Бешкентнинг ўзига хослигини ҳисобга олиб, тегишли вазирликлар эътиборини бу масалага қаратди. Президент ва давлат фондларидан ажратилган маблағ ҳисобига чўлга файз кирди. Олий Мажлис сессияларидан бирида бу масала кўриб чиқилиб, тегишли қарор қабул қилинди. Янги ноҳиянинг биринчи раиси, Хатлон вилоятида ўз сўзига устувор раҳбар сифатида танилган марҳум Тожиддин Турдиевнинг елиб-югуришлари ҳам ишнинг ўнгланишига қўл келди. Ҳар бир масалани мулоҳаза ва андиша билан ҳал этишга одатланган, янги ноҳиянинг бугуни ва эртаси учун қайғурган инсон Тожиддин Турдиевнинг Бешкент муаммоларини ҳал этиш учун ҳукуматга қилган мурожаатлари ҳам ўз самарасини берди.\nИлгари ягона ва мўътадил суғориш тизими ишлаб чиқилмаганлиги боис, Бешкент ноҳияси марказидан 15-20 километр олисдаги «Бешкент-2» давлат хўжалиги ҳудудида 500 гектар майдонда сунъий кўл пайдо бўлганди. Бу кўлнинг зарарли томони шунда эдики, у қарийб минг гектар пахтазорнинг намлигини ошириб, ернинг ҳосилдорлигини пасайтириб юборган эди.\nПрезидентимизнинг ноҳия ҳукумати ва меҳнаткашларнинг мурожаатини қўллаб-қувватлаши туфайли чўлқуварларни ташвишга соладиган ана шу кўл бартараф этилди.\nЭндиликда ноҳия маркази ва қишлоқлар кундан-кунга ўзгариб, ободонлашиб боряпти. Мактаб ва боғчалар, касалхона, тиббиёт нуқталари, маданий-маърифий марказлар, маъмурий бинолар кўпаймоқда. Одамларнинг яшаш шароитлари яхшиланиб, аҳоли зич жойлардан бу ерга кўчиб келиш давом этяпти. Кўчиб келувчилар учун бир қанча имтиёзлар берилган. Бугунги кунда Бешкент пахта, мева-сабзавот ва полиз маҳсулотлари етиштиришда алоҳида мавқега эга. Эндиликда кичик деҳқон хўжаликлари тузилиб, ер деҳқонлар ихтиёрига топширилган. Бу нарса ерга муносабатни тубдан ўзгартирди. Чунки деҳқон беҳуда сарфланган ҳар бир дирамнинг чўнтагига зарар эканлигини яхши билади. Истиқлолдан кейин, аввалги хатоларни тузатиш борасида ҳам катта ишлар амалга ошириляпти.\n– Агар оқова сувлар ўз ўрнида муқим туриб қолса, зах сув қочирилмаса, у ҳолда, аҳвол янада оғирлашади ,- деган эди ўшанда чўл кашшофларидан бири Раҳимқул Ҳайдаров куйиниб. -Чунки жароҳат даволанмаса, вақт ўтган сайин кучайиб, ўлим хавфини туғдиргани каби чўл ҳам кўпроқ маблағ ва табобат талаб этаверади. Ва ниҳоят, бу фақат иқтисодий масала эмас, у соф инсоний, Бешкентда яшовчиларнинг тақдири, турмуши, бугуни ва эртаси ҳамдир.\nДавр ўзгариб, ерга, одамларга муносабат ҳам ўзгарди. Президентимиз Бешкентга нажот бахш этибгина қолмай, балки Раҳимқул акага ўхшаган меҳнаткаш, жонкуяр инсонлар бошини ҳам силади. Ҳозир қарилик гаштини сураётган Раҳимқул ака кейинчалик ноҳия раиси даражасига кўтарилди.\nСув, хусусан, тоза ичимлик сув масаласи ҳали-ҳамон бешкентликлар учун энг долзарб ва кескин масала бўлиб турибди. Ерга, сувга нисбатан оқилона муносабат эса, замон, халқаро ҳамжамиятнинг сув тўғрисидаги қарори тақозоси, албатта. Ўтмишдаги аччиқ сабоқлардан тегишли хулоса чиқариб, сув масаласини биринчи ўринга қўйиш улар олдидаги галдаги вазифадир.\nБугун: 25-10-2020 18:00:11


Сингапурда дунёда биринчи бўлиб сунъий товуқ гўштини сотишга рухсат берилди\nСингапурда дунёда илк бор лабораторияда етиштирилган товуқ гўшти озуқа маҳсулоти сертификатини қўлга киритди, деб хабар бермоқда Спутник ўз манбасига таяниб.\nНафас орқали коронавирусни аниқлаш имконини берувчи тест яратилди\nСингапурлик олимлар нафас орқали инсонда коронавирус мавжудлигини аниқлашга имкон берувчи тест яратишди.\nОлимлар коронавирус аломатларини аниқлайдиган «ақлли ниқоб» яратишди\nСингапурлик олимлар коронавирус инфекцияси аломатларини қайд этиб борувчи махсус датчиклар тизимини ишлаб чиқишди.\nКоррупцияни енгишда ноанъанавий услуб\nАслида ҳалоллик ва ростгўйлик соддадил ўзбек миллатининг тарихий ҳамда маънавий жиҳатларига хос бўлган азалий фазилатлардир. Хоҳ деҳқон, хоҳ зиёли оиласи бўлсин фарзандини ёлғон гапирмасликка, бировнинг ҳаққига хиёнат қилмасликка ўргатади.\nShowing 1-16 of 346 items.


Энди айрим талабалар амалиётни хориждаги муассасаларда ўтайди - UzNews.uz\n3 сентября, 12:35 310 0\nЭнди айрим талабалар амалиётни хориждаги муассасаларда ўтайди\nТалабаларнинг ишлаб чиқариш амалиёти Ўзбекистоннинг хориждаги муассасаларида ташкил этилади. Бу бўйича тегишли низом тасдиқланди.\nҲукумат қарори билан ОТМларда халқаро муносабатлар соҳасида таҳсил олаётган талабаларнинг ишлаб чиқариш амалиётини Ўзбекистоннинг хориждаги муассасаларида ташкил этиш тўғрисидаги низом тасдиқланди.\nНизомга кўра, амалиёт ОТМ томонидан ишлаб чиқиладиган ҳамда қабул қилувчи ташкилот билан келишиладиган дастур асосида ташкил этилади. Амалиёт бир ўқув йилида бир марта 10 кундан кам бўлмаган ва 30 кундан кўп бўлмаган муддатларда ўтказилади.\nНизомда қайд этилишича, амалиёт 2 босқичда амалга оширилади.\nБиринчи босқичда, ОТМ томонидан хорижий тилларни мукаммал ўзлаштирган иқтидорли 3 курс талабаларининг рўйхати тузилади ҳамда уларга берилган тавсияномалар билан бирга ҳар йили 1 июлдан кечикмаган ҳолда, Ташқи ишлар вазирлигига тақдим этилади.\n— CEFR тизимининг камида С1 даражасига мос келадиган чет тилини билиш тўғрисидаги миллий ёки унга мос даражадаги халқаро сертификатга эга бўлиши;\n— Умумий рейтинг (ўзлаштириш) кўрсаткичлари 80 балл ва ундан юқори бўлиши, фанлардан қарздорлиги мавжуд бўлмаслиги талаб этилади.\nИккинчи босқичда, номзодлар Ташқи ишлар вазирлигида қабул қилувчи ташкилот талаблари ва эҳтиёжларидан келиб чиққан ҳолда тақсимланиб, 20 июлгача суҳбатдан ўтказилади.\nШунингдек, амалиётни ўташ даврида талабанинг белгиланган тартибда стипендия олиш ҳуқуқи сақлаб қолинади.\nМаълумот учун, Ўзбекистоннинг хориждаги муассасалари деганда – Ўзбекистоннинг хорижий давлатлардаги дипломатик ваколатхоналари, консуллик муассасалари ёки халқаро ташкилотлар ҳузуридаги ваколатхоналари;\n— Халқаро муносабатлар деганда – Сиёсатшунослик, Халқаро муносабатлар, Халқаро иқтисодиёт ва менежмент (минтақалар ва фаолият йўналишлари бўйича), Юриспруденция (халқаро ҳуқуқий фаолият), Хорижий мамлакатлар иқтисодиёти ва мамлакатшунослик (мамлакатлар ва минтақалар бўйича) ҳамда Жаҳон иқтисодиёти ва халқаро иқтисодий муносабатлар (минтақалар ва фаолият турлари бўйича) бакалавриат таълим йўналишлари тушунилади.


Юқори сифатли ёнилғи ишлаб чиқарилади\nШимкент нефтни қайта ишлаш заводини янгилаш лойиҳасининг дастлабки босқичи якунланди. Натижада заводда ишлаб чиқарилаётган ёнилғи сифати Евро-4 ва Евро-5 экологик андазага кўчди.\nТарихий воқеага бағишланган тантанада Хитой Халқ Республикасининг CNPC компанияси бош директори Биан Дижи ҳамда Жанубий Қозоғистон вилояти ҳокими Жансейит Туймебаев иштирок этиб, минтақа раҳбари завод фаолиятига муваффақият тилади.\n– Элбоши жорий йилги Мактубида элимизни нефть маҳсулотлари билан таъминлашга жиддий эътибор зарур, деб таъкидлаган эди. Шу топшириққа мувофиқ, Шимкент нефтни қайта ишлаш заводида янгилаш тадбирлари юритилди. Бу “Жадаллаштирилган индустриявий-инновациявий тараққиёт” давлат дастури доирасида амалга оширилмоқда. Ҳозирги кунда мазкур дастур доирасида Қозоғистоннинг учта йирик нефтни қайта ишлаш заводларида янгилаш ва қайта таъмирлаш ишлари олиб борилмоқда. Бугун биринчи босқичнинг амалга оширилишига гувоҳ бўлиб турибмиз, – деди минтақа раҳбари.\nИкки босқичдан иборат Шимкент нефтни қайта ишлаш заводини янгилаш лойиҳасининг бош пудратчиси – хитойлик СРЕСС компанияси. Лойиҳани амалга оширишда 30дан зиёд маҳаллий пудратчи компаниялар жалб этилган. Бугунги кунда завод акциялари “ҚазМунайГаз” ҳамда хитойлик CNPC компанияларига тегишли.\nЯнгилаш тадбирларининг дастлабки босқичида заводда хомашёни цистернага аниқ қуйиш, шунингдек, қуввати йилига 1,5 млн. тонна дизель ёнилғисини тозалайдиган ҳамда йилига 4 минг тонна олтингугурт ишлаб чиқарадиган ускуналар ҳам ишга туширилди. Таъкидлаш жоизки, инновациявий технологиялар автомат тарзда бошқарилади. Шимкент нефтни қайта ишлаш заводида ички, шунингдек, ташқи бозорларга йилига 4 млн. тоннадан зиёд нефть маҳсулотларини ишлаб чиқариш кўзда тутилган.\nЛойиҳанинг иккинчи босқичи 2018 йилнинг сентябрь ойида якунланиши кўзда тутилган.\nМухтабар УСМОНОВА, 2017-07-04, 20:43 207


12:00 / 04.07.2019 1122 pdf Ўқиш режими + -\nИсмоил алайҳиссалом ҳақларидаги кўплаб хабарлар оталари Иброҳим алайҳиссаломнинг хабарлари ила чамбарчас боғлиқ. Иброҳим алайҳиссалом қариган чоқларида кўрган ўғилларини онаси билан бирга ўсимликсиз чўлда қолдириб кетдилар. Қайтиб кетаётиб, Иброҳим алайҳиссалом ўзларининг машҳур дуоларини қилдилар…\nСувлари қолмаган Ҳожар онамиз ўғилларининг чанқаганини кўриб, чидаб туролмадилар, Сафо билан Марванинг орасида етти марта бориб-келдилар. Кейин Аллоҳ таоло Замзамнинг ўрнидан сув чиқарди. Бир неча йил ўтиб, Ямандан келаётган бир гуруҳ журҳумлик йўловчилар мана шу жойга ўрнашиб қолишди.\n«Ва Китобда Исмоилни эсла. У ваъдасига содиқ эди ҳамда расул ва набий бўлган эди» (54-оят).\nЯъни «Байтуллоҳни атрофдан келиб, тавоф қилувчилар, муқим турувчилар, рукуъ ва сажда қилувчилар учун поклаб қўйишни буюрган эдик. Бу ҳам Иброҳим алайҳиссалом билан бир қаторда Исмоил алайҳиссаломнинг мақомлари улуғ эканига далолатдир.\n«Ва Исмоил, Идрис ва Зулкифлни (эсла). Уларнинг ҳар бири сабр қилувчилардандир. Ва уларни Ўз раҳматимизга киритдик. Улар солиҳлардандир», дейди (85–86-оятлар).\nАбраҳа Ямандан келиб, Маккага ҳужум қилганида, Аллоҳ таоло унинг ҳужумини қайтарди. Бу ҳодиса милодий 571 йилнинг бошида юз бериб, «Фил йили» номи билан машҳур бўлди. Бу воқеадан салкам икки ой ўтиб, Расулуллоҳ соллаллоҳу алайҳи васаллам дунёга келдилар.\n10:30 / 04.07.2019 1458\n11:00 / 04.07.2019 293\n1130 16:30 / 06 январь\n899 15:20 / 12 январь\n1726 05:00 / 06.01.2017\n7659 18:35 / 08.01.2019


Ўзбекистоннинг бир неча вилояти далаларида пахта деярли қолмаган бўлсада, корхона ва ташкилотларнинг мажбурий теримга сафарбар этилган ишчилари қайтарилмаяпти. Маълумотларга қараганда, Тошкент вилоятида пахта тайёрлаш режаси ҳозир 58 фоиз бажарилган ва ҳар куни йиллик режасининг 0.02 фоизи миқдорида пахта топшириляпти.\nАнгрен шаҳридан кўрпа-тўшаги билан теримга сафарбар этилган ишчи-ходимларнинг Озодликка айтишича, улар об-ҳаво совиб кетгани боис оғир шароитларда қийналаётгани, ижара ва озиқ-овқатдан қарз бўлиб қолгани ҳақида ўз раҳбарларига шикоят қилса ҳам, далада мажбуран ушлаб турилибди.\nОзодлик суҳбатлашган ҳокимлик мулозими, пахта терими тугагани ҳақида юқоридан “отбой” бўлмагунча пахта теримига олиб чиқилган ҳашарчилар уйига қайтарилмаслигини айтди.\nАнгрен шаҳар электр тармоқлари идорасининг 25 нафар ишчиси 23 сентябрдан буён Тошкент вилояти, Бўка туманининг Ровот массивида пахта термоқда.\nИшхона томонидан мажбуран пахта теримига юборилганини таъкидлаган ишчилардан бирининг Озодликка айтишича, улар сўнгги кунларда жудаям оғир аҳволга тушиб қолган:\n“Совуқ далада кечгача изғиб, чаноқ териб, кўсак ёриб, зўрға 10 килоча пахта топамиз. Кейин заводда уни лабораториядан ўтказиб, олти килога пул беришади. Ҳисобланг энди, 6 килоси 950 сўмдан 5700 сўм бўлади. Биз эса кунига ижарага ва овқатимизга 16 минг сўм сарфлаяпмиз. 6000 сўм ишлаб, кунига 16000 сўм расход қилиш бу қип- қизил аҳмоқнинг ишику?! Ҳозир ҳар бир теримчи 100-150 минг сўмдан қарз бўлиб қолдик. Ижарадаги уйимиз совуқ. Эрталаб турсак сув музлаб қолган бўлади. Раҳбарларимизга айтсак, ўзларинг уйдан электр печка олиб келинглар, дейди”, деди ишчилардан бири.\nАнгрен шаҳар электр тармоқлари идорасининг исми сир қолишини сўраган бошқа ходими ҳам мажбурий меҳнат қурбони бўлганини айтади:\n“Шунча қийналганимизга яраша чўнтакка даромад ҳам келиб турса майли эди. Биз эса қулдан баттар бўлдик. Чунки қулни ишлатишса, қорнини тўйғазади. Биз эса қарздор бўлиб қоляпмиз. Раҳбарларимизнинг ҳам қўли калта. Чунки, токи вилоят ҳокими қайтаринглар демагунча, у ҳам ўзича қайтаролмас экан. Бу шароитда 10 кунда вилоят бўйича камида 5000 одам совуқда простатит, цистит, сил ёки алкаш бўлиб кетади. Вилоят ҳокими буни ўйламасдан пахта териш керак деяпти. Ўзи эса ҳар куни Бўка туманида кондиционерлари бор қоп қора Каптива мошинасини миниб, пахта тераётган қулларни бирма-бир назорат қилиб юради”, дейди Ангрен электр тармоқлари идораси ходими.\nТошкент вилоят ҳокимлигининг ўзини таништирмаган мулозими, пахта терими тугагани ҳақида токи юқоридан буйруқ берилмас экан, терим давом этишини айтди:\n“Ҳали далада пахта бор. Терим давом этяпти. Токи юқоридан бўлди, тўхтатинглар демагунча терим давом этади. Терим мажбурий бўлмаяпти, ҳамма ўз ихтиёри билан теряпти”, деди ҳокимлик мулозими.\nЎзбекистон пахта штабининг мулозими Акмал Сиддиқов эса пахта теримига якун ясаш ҳар бир вилоят ҳокимининг ихтиёрида эканлигини айтди:\n“Пахта теримига якун ясаш вилоят ҳокимларининг ихтиёрида. Ҳосилни етиштирган улар, харажат қилган улар, харажатни қоплашга ҳаракат қиладида”, деди Акмал Сиддиқов.\nТошкент вилояти туманларидан бирида қишлоқ хўжалиги бошқармаси раҳбари бўлиб ишлайдиган мулозим жамоатчиликка гапириш ваколати йўқлиги учун исми сир қолишини сўради.\nБу мулозимнинг айтишича, қишлоқ хўжалигида маъмурий буйруқбозликнинг ҳали ҳам сақланиб қолаётгани бу соҳада жиддий ислоҳот ўтказилишига қаршилик қилмоқда:\n“Ҳашарчилар бугунги кунда ҳамма томонлама зарар бўляпти. Биринчиси, улар ўз ишидан қоляпти. Иккинчидан, фермерга зарар олиб келяпти. Чунки, ҳозир терилаётган пахта 5-сортга топшириляпти ва уни давлат 670 сўмдан сотиб оляпти. Фермер эса теримчига ҳар кило учун 1000 сўмдан 1500 сўмгача тўлаяпти. Далада пахта деярли қолмаган, ҳар куни очилаётган битта-яримта қолган кўсакни чувиб юришибди. Учинчидан, тезроқ пахта тугаб, ер эртароқ ҳайдалса, янаги йилги ҳосилига яхши бўлади. Пахтани деб ҳали ғалла экилгани йўқ, ғўза қатор ораларига экилганларига ҳали сув қўйилгани йўқ. Хуллас, ҳамма ёқ бардак бўлиб ётибди. Ҳокимлар фақат бугунини ўйлайди, бир бало қилиб бажарсаму яна курсида қолсам, деб. Ер билан, фермер билан ҳеч ким ҳисоблашмайди”, деди қишлоқ хўжалиги мутахассисларидан бири.\nБошқарма бошлиғининг маълумотига кўра, Тошкент вилоятида пахта тайёрлаш режаси ҳозир 58 фоиз бажарилган ва ҳар куни йиллик режасининг 0.02 фоизи миқдорида пахта топшириляпти.\nОзодлик олган маълумотга кўра, Тошкент вилояти Оққўрғон туманида ҳам Олмалиқ шаҳридаги корхона ва ташкилотлардан олиб келинган минглаб теримчи далада қолмоқда.\nЖиззах вилояти туманларида эса, Қорақалпоғистондан, Наманган, Сурхондарё, Қашқадарё вилоятларидан, Олмалиқ шаҳридан олиб келинган минглаб ҳашарчилар ҳам уйига қайтарилмаётгани ҳақида Озодликда маълумот бор.


Ўзбекистон Осиёдаги мутлақ рекорд билан жаҳонга йўл олади - - - www.Voydoda.com - Скачать новинки музыки 2018 бесплатно -\nАвтор: Mirkarimoff / Дата: 21 Мар 2018 / Просмотров: 1531\n30 апрель - 7 май кунлари давомида Тошкентдаги «Ўзбекистон» спорт мажмуасида бокс бўйича бўлиб ўтган Осиё чемпионати мезбонларнинг тўла устунлигида якунланди. Ўзбекистон терма жамоаси 10та олтин медаль имкониятидан 9тасини қўлга киритиб, Осиёда янги рекорд қайд этди.\n6 май кунги жангларда Ўзбекистон вакиллари 4та олтин медаль олишди.\n-56 кг вазн тоифасида Мурод Аҳмадалиев Жиавеи Жангни (Хитой) нокаутга учратди. Шу куни Элнур Абдураимов (-60 кг), Исроил Мадримов (-75 кг) ва Бектемир Мелиқўзиев (-81 кг) бирин-кетин ўз жангларида ғолиб чиқишди.\n7 май куни яна ўзбекистонлик 5 спортчи рингга кўтарилди.\nРио-2016 Олимпиадаси чемпиони Ҳасанбой Дўсматов (49 кг гача) ҳал қилувчи жангни мўғулистонлик Ган Эрдене Ганхуянгга қарши ўтказди ва якунда ғолиб чиқди. Дўстматов Осиё чемпионатининг ўз вазн тоифасида иккинчи бор тенгсиз бўлди. У шунингдек, турнирнинг энг яхши боксчиси сифатида тан олинди.\nТерма жамоа ҳисобига олтинчи олтинни -52 кг вазн тоифасида иштирок этган Жасур Латипов келтирди. У жанубий кореялик Ин Кю Ким устидан ғалаба қозонди.\nЕттинчи ва саккизинчи олтин медалларга 64 килограммгача бўлган вазн тоифасидаги Иқбол Холдоров ҳамда 69 килограммгача бўлган вазн тоифасида рингга кўтарилган Шаҳрам Ғиёсов эга чиқди. Осиё чемпионатининг 10та вазн тоифасидаги жангларида 8та олтин медални қўлга киритиш Ўзбекистон терма жамоаси учун рекорд натижа ҳисобланарди.\nЎзбекистон вакиллари ўз рекордини ўрнатиш билан чекланмасдан, Осиё рекордини ҳам уришди. Терманинг энг оғир вазндаги вакили Баҳодир Жалолов қозоғистонлик Камишбек Конкабаевни енгди ва тўққизинчи олтинни нақд қилди. Осиё чемпионатида шу вақтгача ҳеч қайси терма жамоа 9та олтинни қўлга киритмаганди. Шу кунгача Осиё чемпионатларида икки марта (1965 Сеулда, 1987 йил Кувайтда) Жанубий Корея терма жамоаси 8тадан олтин медалга эга чиққанди. Ўзбекистон Осиё рекордини ўрнатган ҳолда Германиядаги жаҳон чемпионатига борадиган бўлди.\nТурнирда Ўзбекистон 9та олтин медаль билан биринчи, Қозоғистон 1та олтин, 3та кумуш ва 4та бронза билан иккинчи, Ҳиндистон Мўғулистон терма жамолари эса 2тадан кумуш ва бронза медаллар билан учинчи ўринни бўлиб олишди.Жаҳон чемпионати шу йилнинг 23 августидан 4 сентябрига қадар Ҳамбург шаҳрида бўлиб ўтади ва унда Ўзбекистон шарафини 10 нафар боксчи ҳимоя қилади (10 нафар боксчи орасидан фақатгина Санжар Турсунов чорак финалда енгилганди. Шунга қарамай, ўтиш учрашувида ғалаба қозонган Турсунов ҳам Германияда ўтадиган Жаҳон чемпионати чиптасига эга чиққан).


Ўринбой Усмон: Матбуоти эркинлигига қараб демократия даъвосидаги мамлакатга баҳо берилади - BBC O'zbek\nШу кунларда таниқли Ўзбек адиби ва Би-би-си мухбири Ўринбой Усмон 60 ёшга тўлди.\nЎринбой Усмон 1951 йил ноябрида Тожикистоннинг собиқ Ленинобод, ҳозирги Суғд вилоятининг илгариги Хўжанд, ҳозирги Бобожон Ғафуров туманидаги Исписор қишлоғида туғилган.\nУ ўрта мактабни тугатганидан кейин 1968 йилда Тошкент Давлат университетининг Журналистика факультетига ўқишга кирган.\nОлийгоҳни 1973 йилда якунлагач, Ўринбой Усмон Хўжанд шаҳрида тожик ва ўзбек тилларида нашр этилган "Ҳақиқати Ленинобод" рўзномасида журналистик фаолиятини бошлайди.\nУ бир неча йил давомида Ўзбекистоннинг "Халқ сўзи" рўзномасининг Тожикистондаги мухбири сифатида фаолият юргизган.\n2000 йилдан шу кунгача Би-би-си мухбиридир.\nЎринбой Усмон Тожикистон Журналистлар Иттифоқининг Ҳожи Содиқ мукофоти, Тожикистон журналистларининг "Медиа Алянс" ташкилотининг "Журналистик устуворлиги учун" мукофоти билан тақдирланган.\nЎзбек адабиёти ихлосмандлари "Шарқ юлдузи", "Ёшлик", "Ёш куч" журналлари, "Ўзбекистон адабиёти ва санъати" рўзномасида эълон қилинган Ўринбой Усмоннинг ўнлаб ҳикоя ва қиссаларини яхши билишади.\nЎринбой Усмоннинг "Анқонинг уруғи" қиссасидан парча\nЎринбой Усмоннинг насрий асарлари тўпланган "Спитамен қотили", "Кўргилик", "Синчли уй" ва "Анқонинг уруғи" китоблари нашр этилган.\nАдиб, "Осмондан тушган одам", "Қари қиз" ва "Муқаддас" драмаларининг ҳам муаллифидир.\nШу кунларда "Таъқиб" романи, қисса ва ҳикоялари жамланган янги китоби нашрга тайёрланмоқда.\nБи-би-си мухбири Ўринбой Усмоннинг маҳкамага тортилиши халқаро миқёсда қораланди, Оврўпода Хавфсизлик ва Ҳамкорлик ташкилоти Тожикистондаги сўз эркинлиги вазияти ёмонлашаётганидан хавотир билдирди.\nШунингдек, Оврўпо Иттифоқи Би-би-си мухбирининг иши борасида Тожикистон давлати ўз мавқесини очиқлаши лозимлигини таъкидлади.\nБи-би-си: Дастлаб Ўринбой ака, ўзингиз туғилиб ўсган оилангиз, ота-онангиз ҳақида гапириб берсангиз.\nЎринбой Усмон: Ассалому алайкум! Мен Тожикистоннинг Суғд вилояти Исписор қишлоғида дунёга келганман. Отам - Усмон Умар, онам Зиннатой Абдулла қизи, икковлари ҳам маърифатли инсон бўлишган. Масалан, отам ўзбек тилидан ташқари русча, арабчада ҳам яхши гаплаша олардилар. Араб тили, араб ёзувидан билимлари бор эди. Аслида менинг адабиётга, санъатга, маданиятга қизиқишимга ота-онамнинг роллари жуда катта. Бизнинг уйда доим адабий суҳбатлар бўларди. Кўпроқ санъаткорлар келиб туришарди. Қўқондан Раҳима опа Мазоҳидова деган опамиз кўп келардилар. Қизиқ суҳбатлар эсимда. Отам адабиёт ва санъатнинг мухлиси эдилар. Мен 4-синфда ўқиганимда ёз пайти Тошкентга олиб борганлар. Муқимий театрининг "Тошболта ошиқ" спектаклига киргандик. Лекин шундан бошқа Муқимий театрининг спектаклларига бормадик. Кейинчалик улғайганимда "Тошболта ошиқ"қа отамнинг муносабатлари нега унча яхши бўлмаганини сезганман. Ўша спектаклда намозхонлар устидан ҳажв қилинган саҳналар бор эди. Эртасига Тошкентда гастрол ўтқазаётган Андижон театрининг "Нодирабегим" спектаклига кирганмиз. Ўшанда 11-12 ёшли бола эдим. Менинг саҳна асарларига, драматик асарларга муҳаббатим ўшанда пайдо бўлган. Кейинги икки йилда учта драматик асар ёздим. Мана шу асарларнинг дунёга келишида ҳам ота-онамнинг ҳиссалари катта деб ўйлайман. Журналистикага қизиқишим ҳам шундай. Отам ўша пайтдаги "Қизил Тожикистон", "Қизил Ўзбекистон" газеталарини олиб келишларини уйда пойлаб ўтирардим. Машҳур фельетонлар чиқарди уларда. Бирга ўқирдик, тушунтириб берардилар. Мен ҳаётимнинг бу тарзда ривожланишидан раҳматли ота-онамдан миннатдорман.\nБаҳодир, Европа: Ассалому алайкум ҳурматли Ўринбой ака. Сизга саволим ёзувчи, шоирнинг жамиятдаги роли ҳақида. Биз мактабда ўқиган йиллари Абдулла Қодирий, Ҳамид Олимжон, Абдулла Қаҳҳор, Садриддин Айний ва бошқа ёзувчи, шоирлар портретлари деворларда осиғлиқ турар, жамиятда ҳам ўша ёзувчи ва шоирлар доно ва мутаффаккир инсонлар деб қабул қилинар эди, уларнинг сўзларидан иқтибослар кўп келтириларди. Бугун ёзувчи ва шоир инсоннинг обрўси жамиятда ҳам, одамлар орасида ҳам тушиб кетгандек. Сиз ҳам шу фикрга қўшиласизми? Бунинг сабабларидан бири ҳар ким ўзининг пулига китоб нашр қилаверганидамикан? Жавобингиз учун раҳмат.\nЎринбой Усмон: Баъзи шоир ва ёзувчининг обрўси тушиши ўша одамнинг шахсиятига боғлиқ. Ижодкорнинг сўзи билан иши бир бўлиши керак. У асарида бир нарсаларни тасвирлаб, аслида бошқа нарсаларни тарғиб қилиб юрадиган бўлса, бу ҳеч қачон жамият орасида обрў топадиган ижодкор ҳам, инсон ҳам бўлмайди. Лекин бу жамиятда ҳозир ҳам сўзи билан иши бир бўлган адиб, шоирлар бор, улар жамиятда ўз обрўсига эга. Энди, китоб чиқариш масаласини олсак, ўзининг пулига китоб чиқарадиган одамлар ҳам кўп. Илгари бадиий кенгашлар бўларди. Битта китоб ёзилган бўлса, олимлар, шоирлар, тажрибали ижодкорлар ўқишарди, тавсия бериларди. Бу тавсияларни кўриб кейин нашр қилиш учун режага киритиларди. Тўғри ҳозир бир, икки ой, ҳатто ундан ҳам қисқа фурсатда китоб нашр этилаяпти. Кимнинг пули ёки маблағ билан таъминлайдиган таниши бўлса, китоб чиқариш имкониятлари бор. Лекин бу китобларнинг умри унча узоқ бўлмайди. Лекин шуни ҳам айтиш керакки, ўз пулига чиқариладиган китоблар орасида яхшилари ҳам бор.\nAbdullo muhojir: Assalomu alaykum O'rinboy aka! Avvalambor sizni tavallud ayyomingiz va kelayotgan Qurbon hayiti bilan tabriklayman. Sizga savolim quyidagicha: Siz nima deb o'ylaysiz hozir kitobga qiziqishning susaygani kitobxon saviyasidanmi yoki yozuvchilarning xalqdan uzoqlashganidami?\nЎринбой Усмон: Раҳмат. Туғилган куним билан табриклаганлари учун миннатдорчилик билдираман. Ўзингиз ҳам шу ёшга муносиб бўлинг, юзларга кириб юринг, Абдуллажон. Саволга келсак, бир мисол келтирмоқчиман. Хўжандда Адҳам Музаффаров деган одам яшардилар. 80 ёшда дунёдан ўтган бу киши, жойлари жаннатдан бўлсин, Абдулла Қодирийнинг "Ўтган кун" ларини ёддан билардилар. У кишининг оталари шоҳимардонлик Музаффар мингбошининг нодир китоблардан иборат кутубхонаси бўлган. Ўтган асрнинг 37-йилларида араб ёзувидаги китоби бор одамлар сиқувга олинган. Музаффар мингбоши фарзандларининг тақдирини ўйлаб, ўзларини қимматбаҳо китобларини ёқиб юборган. Бу фожеани кўрган у кишининг ёш ўғиллари Адҳам Музаффаров китоблардан бир нечтасини, жумладан "Ўтган кунлар"ни ҳам сақлаб қолган. У китобларни авайлаб кўмиб қўйиб, омон-омон замонларда қазиб олган. Мен у китобларни кўрганман. Аслида касби прокурор бўлган Адҳам ака "Ўтган кунлар"ни исталган еридан ёддан айтиб берардилар. Ёки бошқа мисол. Бундан икки ойча олдин тоғли қишлоқлардан бирида шоирлар билан учрашув бўлади. Бу учрашувда қатнашган шоирлардан бирининг айтишича, учрашувдан сўнг унинг олдига усти-боши чангга ботган бир йигит келади. Улар адабиёт, шеърият ҳақида узоқ суҳбатлашишади. У йигит учрашув бўлган жойдан етти чақирим наридаги қишлоқдан экан. У машина йўли олис бўлганлиги сабабли, етти чақирим ердан дала-тошлар орқали яёв келади. Ўзи мухлиси бўлган шоирни кўриш, шеърларини эшитиш учун. Бу йигитнинг айтишича, ана шу шоирнинг китобини бутун қишлоқ қўлма-қўл қилиб ўқиган экан. Бундан шуни хулоса қилиш мумкинки, истеъдодли ижодкор томонидан ёзилган ҳақиқий асарлар бор экан, ҳақиқий китобхонлар йўқолиб кетмайди. Бунга на компютер, на технология асри таъсир қила олишига мен унча ишонмайман. Тўғри ҳозир илгаригидек ёппасига ўқишлар йўқ. Лекин Шўролар давридаги нашриётлар "шунча китоб чиқардик" деб, кутубхоналар "шунча китобхон шунча китоб ўқиди"деб ҳисоботлар берарди. Лекин ёппасига китобхонлик дегани чинакам китобхонлик дегани эмас эди. Аслини олганда китоб ўқиш бошқа, чинакам мутоала бошқа. Мен китобхонлар талашиб ўқийдиган, муқоваларигача титилиб кетадиган китоблар яна ёзилишига ишонаман. Энди қандай китоб сотиб олиш одамларнинг савиясига, маданиятига, вақтига ва чўнтагига ҳам боғлиқ нарса. Албатта фақат компютерга суяниб, ундан ўқийдиган ёшлар ҳам бор. Масалан "Зиё.уз." сайтига кирсангиз ҳам ўзбек, ҳам жаҳон адабиёти намуналаридан ўқишингиз мумкин. Бу сайтни кузатиб, барибир адабиётга қизиқадиган мухлислар кўплигини, айрим шоир, ёзувчиларнинг асарларини минглаб одамлар ўқишга улгурганини кўрасиз.\nЎзбекистондан Собир исмли ўқувчимиз сўрабди: Ҳар бир ёзувчининг столида унинг севимли китоби туради, дейишади. Сизнинг ўша китобингиз қайси китоб?\nЎринбой Усмон: Мен Достоевский асарларини қайта-қайта ўқийман. Ҳали ёшлигимда "Жиноят ва жазо" ҳамда "Телба"ни ўқиганимда бир ойми ё ундан кўпми бу асарлар таъсирида юрганман. Инсон руҳиятининг ўта нозик қирраларигача тасвирлай олиш, қаҳрамон қилмишларини ипидан-игнасигача таҳлил этиш, юмшоқ қилиб айтганда, жамият яхши муносабатда бўлмайдиган инсонларга адиб муҳаббатининг ярқ этиб туриши - буларнинг ҳаммаси ёзувчи истеъдоди, маҳорати билан бирга ўқувчини лол қолдириши шубҳасиз, деб ўйлайман. Лекин шу билан бирга ўзимизнинг Ўзбек адабиёти, Лотин Америкаси, Япон, Франсуз адабиётидан бир қатор адиблар асарларини берилиб мутолаа қилганман.\nЎзбек ва Тожик ёзувчиларидан кимларнинг асарларини кўпроқ мутолаа қиласиз?\nЎринбой Усмон: Очиғини айтсам, манови ёзувчи менга ҳаммадан маъқул деб айта олмайман. Агар Ўзбек адабиётини оладиган бўлсак, буюк Абдулла Қодирийнинг "Ўткан кунлар" ва "Меҳробдан чаён" романларини мен ҳар гал ўқиганимда янги бир нарса ўқиётгандай таъсирланаман. Ҳар гал бир янгилик топаман. Бу романлардаги кенг кўламлик, усталик билан яратилган ўзбекона тимсоллар, сўз ишлатиш маҳорати, бадиий образларнинг кучли эканлиги, китобхон қаҳрамонларнинг руҳий қийналишларидан ўртанганда усталик билан ҳажвий боб киритилиши, қайси бирини айтсам экан? Мен болалигимдан Худойберди Тўхтабоевнинг асарларини севиб ўқиганман. Худойберди аканинг "Беш болали йигитча"сидаги кулги ортидаги фожиага ўқувчининг чидай олиши қийин. Асқад Мухторнинг "Чинор"и, Пиримқул Қодировнинг "Юлдузли тунлар"и, Ўткир Ҳошимовнинг "Икки эшик ораси", Мурод Муҳаммад Дўстнинг "Лолазор" романлари... Мен бу каби асарларни фақат мен эмас, кўпчилик маза қилиб ўқиган ва ўқийди деб ўйлайман. Шу ўринда Ўзбек ҳикоячилигининг сара асарлари борлигини, агар улар алоҳида тўпланиб, китоб ҳолига келтирилса ва чет тилларга таржима этилса, дунё китобхонлари учун катта совға бўлишини айтмоқчиман. Агар шундай китоб пайдо бўлса, мен унинг биринчи харидорларидан бири бўламан. Мен бу китобга Шукур Холмирзаевнинг "Чўлоқ турна", "Қишда гуллаган бодом", "Табассум", Ўткир Ҳошимовнинг "Урушнинг сўнгги қурбони", "Янга", Мурод Муҳаммад Дўстнинг "Дашту далаларда", Эркин Аъзамнинг "Анойининг жайдар олмаси" каби бир қатор ҳикоялари, Хуршид Дўстмуҳаммаднинг "Жажман", "Қичқириқ", Олим Отахоновнинг "Муҳаббатнинг гўзал оқшоми", "Туҳфа", Назар Эшонқулнинг "Маймун етаклаган одам", "Тобут", Абдулҳамид Исмоилнинг "Сангин меҳмон", Нурулло Отахоновнинг "Оқ бино оқшомлари", Ғаффор Ҳотамов, Хайриддин Султонов, Исажон Султонов, яна бир қатор ёзувчиларни санаш мумкин, ҳикоялари киритилишини истардим. Тожик ёзувчиларидан Садриддин Айнийнинг "Судхўрнинг ўлими" асарини алоҳида завқ билан ўқийман. Дунё адабиётида яратилган қурумсоқ, зиқна одамлар образлари оз эмас. Лекин Айний домланинг Қори Ишкамбаси барибир ўзига хослиги билан ажралиб туради. Масалан, бу ўринда Қори Ишкамбанинг бошидаги соч чиқмаган жойни писанда қилган ҳолда сартарошга камроқ пул беришини эслатишнинг ўзи кифоя...\nAbdulla Azimov: Assalomu alaykum O'rinboy aka. Sizga savolim, Markaziy Osiyo davlatlarida xususan O'zbekistonda matbuot va so'z erkinligi yaqin yillarda bo'lishi mumkinmi? Oldindan sizga rahmat!\nЎринбой Усмон: Келинг, яхшиси, мен ўзим яхшироқ билган Тожикистон мисолида гапирайин. Тожикистонда расман цензура, матбуот тақиқи йўқ. Мамлакатда юз бераётган кўп воқеалар тез ва бирмунча эркин ёзилади. Лекин буни кўпроқ мустақил нашрларда кўриш мумкин. Айни бир пайтда журналистлар орасида ҳамон ички тақиқни сезиш мумкин. Бунинг илдиз сабаби дея Тожикистонда фуқаролар уруши даврида ва ундан кейинги йилларда ўнлаб журналистларнинг ўлдирилиши, мажруҳ қилиниши деб кўрилади. Лекин кейинги йилларда журналистларни қамоққа олишлар кўпайгани, бир неча мустақил газета ёпилгани, журналистлар ё газеталарнинг судга берилаётгани ҳам матбуот эркинлигига салбий таъсир кўрсатмоқда. Оммавий матбуот қанчалик эркинлиги ё эркин эмаслигига қараб ўша мамлакатдаги демократияга баҳо берилади. Дунёвий, демократик давлат қуришни даъво қилаётган ҳар бир мамлакатда бу ҳақда ўйлаб кўришлари зарур деб ўйлайман.\nНигора: Оилангиз сизнинг ижод қилишингизга қанчалар шароит яратиб беришади?\nЎринбой Усмон: Мен яна бир бор Достоевский ҳақида эсламоқчиман.Буюк Толстой Достоевскийга ҳавас билан қараган экан. Биласизми нимага? Унинг ижодни тушунадиган рафиқаси борлигига. Ҳар битта ижодкорнинг толеи унинг оиласи, биринчи навбатда умр йўлдошининг ҳақиқий ижодни тушуна олишига боғлиқ. Мен шукур қиламанки, оиламда адабиётни тушунишади, менга ижод қилаётган пайтимда ҳар қандай шароитни яратиб беришади. Асарларимни ўқиб, фикрларини айтишади. Уларнинг фикрларини ҳам ҳисобга оламан кўпинча.\nБи-би-си: Кейинги саволимиз Ўзбек тилининг бугунги аҳволи ҳақида. Ҳозир компьютер, Интернет ривожланаётгани ўзбек тилини ҳам бойитаяптими ёки қашшоқлаштиряптими?\nЎринбой Усмон: Кейинги пайтларда айрим киноларни кўряпман. Ёки ўзбек тилида чиқаётган газеталарни ўқияпман. Умуман олганда, ўзбек тили торайиб кетаётгандек. Масалан, илгариги бой, жозибали иборалар ўрнига сийқаси чиққан иборалар ишлатилади. Сўзлар ўрнида ишлатилмайди. Тил қоидаларига унчалик бўйсунилмайди. Масалан, саноқ сонини оладиган бўлсак, кўплик ўрнида ишлатиладиган сўзнинг тескариси ишлатилади. Тил ҳам бир жонли нарса. Бир жойда тўхтаб қолмайди, доим бошқа тиллардан, шевалардан ўтган сўзлар эвазига бойиб боради. Буни ҳар бир ижодкор - ёзувчими, журналист ҳисобга олиши керак. Чунки тилни бойитишда уларнинг ҳам ҳиссаси катта.\nSardor, O'zbekiston: Tojikiston va O‘zbekiston orasidagi adabiy aloqalarni, madaniy aloqalarni tiklash uchun nima qilish kerak?\nЎринбой Усмон: Адабиёт чегара билмайди, деган гап минг марталаб айтилган ва ҳали ай-тилаверади. Мен Тошкентда чиқадиган Жаҳон адабиёти" журналида Тожик адабиётидан таржималар берилаётганини эшитиб, мамнун булдим. Ўтган ҳафта Тожикистон телевидениесида Абдулла Қаҳҳорнинг "Тобутдан товуш" асари кўрсатилди. Бундан анча йиллар олдин ёзиб олинган бу асар қайта-қайта кўрсатилади. Мен қўшни халқлар адабиётига бу каби эътибор беришлар ҳар икки халқ дўстлигини мустаҳкамлашга хизмат қилади, деб ўйлайман. Илгарилари Тожикистонда Ўзбек адабиёти ва санъати, Ўзбекистонда Тожик адабиёти ва санъати ҳафталиклари ўтказилганда бу тадбирлар байрамга айланиб кетарди. Эсимда бор, ана шу ҳафталикларнинг бирида Хўжанддаги "Ленинобод" меҳмонхонаси олдида Бобомурод Ҳамдамов ашула айтганда, бу ерда йиғилган камида беш минг томошабиннинг ярмидан кўпи рақсга тушганди. Ё бўлмаса, Далер Назаров, Жўрабек Муродовни Ўзбекистонда қанчалик интиқ бўлиб кутишларини айтинг. Шу ўринда жорий йилда мен Тожик адабиётидан уч қиссани ўзбекчага ўгирганимни айтмоқчиман. Масалан, Меҳмон Бахтийнинг "Хубон" ва "Қария" қиссалари китоб ҳолида нашр этиш арафасида. Ана шу "Хубон" биринчи марта ўзбекчага ўгирилди. Ҳолбуки, бу қисса рус, турк, гуржи, қирғиз каби дунёнинг кўп тилларига таржима этилганди. Халқлар мудом бир-бирларининг маданиятини ўрганишга интилиб яшашган. Мен халқ иродаси ҳисобга олинишига, Ғафур Ғулом ва Мирзо Турсунзода дўстлиги каби ҳозирги ёш ўзбек ва тожик адиблари, шоирлари дўстлиги икки адабиётнинг яқинлашувига хизмат қилишига ишонаман.\nБи-би-си: Cамимий суҳбатингиз учун катта раҳмат! Суҳбатимиз сўнггида Би-би-си мухлисларига тилакларингиз бўлса, марҳамат!\nЎринбой Усмон: Менга шунчалик эътибор билан, вақтларини аямай савол йўллаган барча инсонларга катта раҳмат айтмоқчиман! Би-би-си мухлисларини яқинлашаётган Қурбон Ҳайити байрами билан табриклайман!\nБи-би-си: Сизга ҳам соғлик, оилавий тинчлик, ижодий бардавомлик тилаб қоламиз!


Маҳкам Маҳмудов (1940) - www.ziyouz.uz\nБош саҳифа Ўзбек насри онлайн антологияси Маҳкам Маҳмудов (1940)\nРубрика: Маҳкам Маҳмудов (1940)\nНосир ва адабиётшунос Маҳкам Маҳмудов 1940 йилда Андижон вилоятининг Асака туманида туғилган. 1947-1957 йилларда Андижон шаҳридаги Муқимий номли мактабда таълим олгач, 1957-1962 йилларда Тошкент Давлат университетида ўқиган. У 60-йиллардан то шу кунгача газета ва журнал таҳририятлари ҳамда нашриётларда ишлаб келади. Ҳозирги кунда эса «Мулоқот» журналида адабий ходим сифатида фаолият кўрсатиб келмоқда. Маҳкам Маҳмудов дастлаб шоир сифатида қалам тебратган. Кейинчалик у насрга ҳам ўтиб, тарихий мавзулар ва фантастик жанрда ижод қилиб келади.Агар унинг «Бибихоним», «Шоҳлар маликаси», «Мовароуннаҳр юлдузи», «Султон Маҳмуд Ғазнавий», «Бойсунғур ибн Шоҳруҳ», «Имом Зайниддин Ғаззолий» каби қисса, ҳикоя ва бадиалари тарихий мавзуларда яратилган бўлса, «Мен — мен эмасман», «Тескари кўзлар сайёраси», «Сирли қаср», «Мангу куй излаб» цингари асарларида эса у фантастик жанрга қўл уради.Маҳкам Маҳмудов адабиётшунос сифатида ҳам самарали ижод қилиб келмоқда. Унинг «Талант ва ижод фалсафаси» (1976), «Абадият лаҳзалари» (1981), «Ҳайрат ва тафаккур» (1992) каби асарлари адабий ва илмий жамоатчилик эътиборига тушган. У филология фанлари номзоди сифатида М.Уйғур номидаги Санъат институти, А.Қодирий номидаги Маданият институтида ўзбек ва чет эл адабиёти курсларидан маърузалар ўқиган. Маҳкам Маҳмудов таржимон сифатида ҳам қалам тебратиб, Аристотелнинг «Поетика» рисоласини, Балзакнинг «Сағри тери тилсими» романини, Андерсен эртаклари, Стефан Свейгнинг «Куйган кўнгил фарёди» новеллалар тўплами (Ўткир Ҳошимов билан)ни, Оскар Уайлднинг «Юлдуздан тушган бола», «Садоқатли дўст» ҳикоялари ва бошқа асарларни ўзбек тилига ўгирган.Адабиёт олдидаги хизматлари учун унга «Эл-юрт ҳурмати» (1998) ордени берилган.\nМаҳкам Маҳмудов. Мен — мен эмасман… (ҳикоя)\nСалобатли дарё оқарчайқалиб беғам.Менинг яхлит ҳаётимнииккига бўлиб…Маъруф Жалил Эшик қўнғироғи устма-уст жиринглади. Шошиб очдим.— Туғилган кунингиз муборак бўлсин, Беҳзод! Бехабар қолибмиз, бошқалардан эшитдик…— деб гина қилди ҳаллослаб кириб келган дўстим Бахтиёр, қўлидаги қандайдир ўрамларни четга қўйиб.— Ҳа, энди шундай бўлиб давоми…\nРукнларМаҳкам Маҳмудов (1940)\nМаҳкам Маҳмудов. Мушкул муаммо (ҳикоя)\nЎт ўт ичидан ўтинг бор эрсаСўфи Оллоёр Ҳаво айниб, денгизда ғалаён бошланган, тўлқинлар ғазабга миниб, қирғоққа тобора бостириб келар эди. Дам олаётганлар шоша-пиша йиғма сўричалари ва соябонларини йиғиштиришар, чўмилишни бас қилинглар, деб шўх болаларга бақиришар эди. Бир оз пакана, тўладан давоми…\nМаҳкам Маҳмудов. Мен — мен эмасман... (ҳикоя)


Пойтахтимизда “Замона аёли: Ватанимиз равнақига ўз ҳиссамизни қўшамиз” деб номланган тадбир доирасида республика ҳунармандлари ва тадбиркор аёллари томонидан ишлаб чиқарилган маҳсулотларнинг кўргазма-савдоси иш бошлади.\nЎзбекистон Хотин-қизлар қўмитаси, “Тадбиркор аёл” уюшмаси, Республика Марказий банки, Савдо-саноат палатаси ҳамда бошқа бир қатор ташкилотлар ҳамкорлигида уюштирилган мазкур тадбирнинг очилишида “Ҳунарманд” уюшмаси аъзолари, тадбиркор -аёллар, хотин-қизлар қўмиталари фаоллари, санъатшунослар, юртимизда фаолият кўрсатаётган дипломатик корпус вакиллари, кенг жамоатчилик иштирок этди.\nСўзга чиққанлар таъкидлаганидек, мамлакатимизда мустақиллик йилларида хотин-қизлар фаоллигини кучайтириш, уларнинг оила ва жамиятдаги мавқеини юксалтириш, истеъдод ҳамда имкониятларини рўёбга чиқариш мақсадида кўламли ишлар амалга оширилмоқда. Хусусан, аёллар тадбиркорлигини қўллаб-қувватлаш борасидаги саъй-ҳаракатлар сабаб уларнинг сафи йилдан-йилга кенгайиб бораяпти. Биргина ўтган йили Марказий банк томонидан Хотин-қизлар қўмитаси билан ҳамкорликда аёллар тадбиркорлигини ривожлантиришга қаратилган ўн бешта ижтимоий лойиҳа амалга оширилди. Шунингдек, тадбиркорлар учун қарийб бир триллион сўм миқдорида имтиёзли кредит ажратилди. Жорий йилда ҳам ушбу мақсадлар учун 1 триллион 300 миллион сўм йўналтирилиши кўзда тутилган.\nКўргазма-савдода бир юз эллик нафардан зиёд тадбиркор ҳамда ҳунарманд иштирок этмоқда.\n— Қашқадарёда ҳунармандчиликнинг ўзига хос мактаблари бўлиб, улар орасида каштачилик, гиламдўзлик етакчи ўринни эгаллайди, — дейди вилоят “Тадбиркор аёл” -уюшмаси раиси Ойниса Очилова. — Бугун аёлларимиз ана шу ҳунарларни эгаллаб, кам бўлишмаяпти.\nЎтган йили уюшмамиз қошида “Устоз — шогирд” анъанаси асосида 2 мингдан зиёд коллеж ўқувчилари ҳамда битирувчилари бўлган қизларни жамлаб, ҳунармандчиликнинг 17 та йўналиши бўйича махсус ўқув ташкил этдик. Улар орасидан тадбиркорлик билан шуғулланиш истагида бўлган 50 нафар қизга “Микрокредитбанк”дан имтиёзли кредит олишларига ёрдамлашдик. Айни пайтда ёш тадбиркорларнинг ҳар бири уч-тўрттадан янги иш ўринлари яратди.\nТадбир доирасида ҳунармандчиликнинг бир қатор йўналишлари бўйича “Маҳорат сабоқлари”, ўқув-семинарлар, давра суҳбатлари ўтказиш ҳам режалаштирилган.\nКўргазма-савдода Ўзбекистон Республикаси Бош вазирининг ўринбосари, Республика Хотин-қизлар қўмитаси раиси Э. Боситхонова сўзга чиқди.


Толибон Қандаҳор вилояти полицияси раҳбари уйига ҳужум қилди\n14 май 2021, Тошкент вақти: 19:00\nиюл 28, 2014\nAфғонистондa Толибон ҳaрaкaти жaнгaрилaри Қaндаҳор вилоятининг полиция бўлими рaҳбaри уйигa ҳужум уюштиришди. Ҳужумдa бир оддий фуқaро вa бир чегaрa полициячиси ҳaлок бўлгaни aйтилмоқдa.\nҚaндаҳор вилояти полиция бўлимининг мaтбуот хизмaтигa кўрa, 27 июль кунги ҳужум полиция рaҳбaри Aбдул Розиқнинг Спин Бўлдоқ тумaнидaги уйи олдидa бир гуруҳ худкушлaр тaрaфидaн aмaлгa оширилгaн.\nОлти нaфaр худкуш Розиқнинг уйигa бостириб кирмоқчи бўлгaнидa полициячилaр тaрaфидaн ўлдирилгaн, дейилaди рaсмий хaбaрдa.\nТолибон мaтбуот хизмaти ҳaрaкaт ушбу ҳужум учун мaсъулиятни ўз зиммaсигa олиши ҳaқидa бaёнот тaрқaтди.\nAфғонистондa толибонлaр мaмлaкaт ҳaрбий кучлaри вa НAТО қўшинлaригa қaрши тез-тез ҳужумлaр уюштириб турaди.